url: =Politics leh Technology aluan khopzia ~ Bob Tuangpi :: ZOMI DAILY\nposted on 9 December 2014 at 11:15 am Lomkholna: Article, BobTuangpi\nThukong Honna (Introduction) :: Tuhun in thukizakbaihhun (information and communication, ICT) hun ahi hi.Leitungah hih technology huhau-in mihing tampi takin nasep atanlawh mah bangun mitampi takin zongh nasep ngahlawh uh hi. Mailam hunah technology hangin tulaitak aa om nasep tampitak mah beimang ding hi ci’n mailam thumukhol( futurists/foreteller) ten genkhinzo uh hi. Leitung akhangtosak mihingte nuntakna anoptuamsak in vanthak bawlkhiatna leh nathak muhkhiatna(innovation&entrepreneurship) ahi hi. Ahizongin thaman a hih leh tampi tak piakkhiat kulin olno tak tawh kingah ziaulo hi.\nSet tawh nasep hong khang mahmahna (industrial revolution) hangin mihing thatang nasepte maimangin tua munah set vive in mun hong la hi. Abeisa kum 30 lai pek panin digital revolution hong tung khin zo hi. Kum zalom 20 (20th century) ah khutsiamna leh alaihawl pilna tawh kivakna nei( middle class) pawlte tuhun kum zalom 21st , technology hunah mun ngahzo nawnlo uh hi. Gentehna-in, typewriter kizatna mun leh zum lai-at (clerk) cih munte ah computer in mun hong la-in mihing khut tawh nasepna munte ah set vive tawh na hong kisem hita hi.\nTechnology huhau in a nuamtuam tampitak a om mah bangin mi tampitak mah in zongh nasep suplawh hi. Technology hangin khualzinna (travel & tours)baihsak banah ideih van khat nangawn innsung panin kileithei(online shopping) hita hi. Leitung koimun koilai ah iom zongin mitphiatkal(second) sungin internet tungtawnin thukiza kiho, kino, kiphin, kikum, ciamnui-in kigualnuam holimkawm thei hi.\nAbeisa kum 100 lai-in America gamah nasemmi thumah zanglokhomi(farmer) khat ahi hi. Tuni-in ahih leh America gamah lokhawh nasep tawh kivaaknanei 2% bek omlai hi. Ahizongin hih lokhomite nasepneilo nuntakna tung cihna hizenzenlo-in lokhawhnasep sangin ahoihzaw a baihzaw nasep hih technology hangin ngah uh hi. Nasepthaman tamngah zaw uh aa nuntakna olzaw tham uh hi. Nidangin kipawlna khat pepeuh leh company nasepnate ah panmun thupi a kisa mahmah thuvanpi(secretary) cihte tuhun technology hunah thupi kisa nawnlo banah tua munah computer programmer leh web designers cihte in mun ong luah ta uh hi.\nThukizakna A Khauhpaina (The power of social media)\nJanuary, 2001 Philippines makaipi(president)Joseph Estrada, Phlippines Parliament ah upmawhna leh gam makaipi dingin muanhuainawnlo cih thusuunna(vote of no confidence) khat om cih thu aging khit asawtlo nainih khit phetin mitultampite Manila khuapibup lamzikpi tengah kikaikhawm ngeingai uh aa, “thutanglo golhgukneekna (corruption) azangh makaipi Joseph Estrada, deihlo deihlo deihlo, na tutna pan kihemkhia inla gambup makaipi(president)panmanlang takin tawp in!”,ci’n lungphona hun tomno khat sungin hong nei pah ziahziah uh hi.\nMikim in mobile phone tawi zihziahta ahih manin Philippines gammi khatkim tungah, “ Go 2EDSA, Wear blk” cih laimal (text message) khat khit khat kikhaksawn ngeingai uh aa, asawtlo in gambup kizeel aa mipi million sagih valin tua text message ngah uh hi. January 20, 2001 kum Philippines gambup gamlumna hangin Manila khuapibup gammite in umcihta uh ahih manin ut in ut takei leh makaipi Joseph Estrada in tawploh phamawh in atutna tanlawh hi. Gam makaipi khat social media tungtawnin mipitha tawh leitungah gammakaipi khat a kihepkhiatna gam masapen Philippines gam hong suak hi. Makaipi Joseph Estrada in amah a kihemkhia gammite, “ text messaging generation” ci’n minvawh zawzen hi.\nTua mah bangin Spain gamah zongh 2004 kumin Spain thuvanpi( prime minister)Jose Maria Aznar Lopez, Spain gammite in a hepkhiatna dingun gammite in social mediawebsite ahi Facebook, Twitter tungtawnin text message kikhawk sawm uh aa, asawtlo ah hemkhia pah ziau uh hi. Social media hangin gammite ukcipzo nawnlo thusim cihbang gam makaite in neithei nawnlo ahih manin gamuk kumpite in lampi tuamtuam zanghin khaktan ding kipan zel napi un matunzotuanlo uh hi. Tua ahih manin tuhunah gamuk makaite in technology in politics ah munla mahmah cih thei uh ahih manin patau mahmah uh hi.\n2009 kum in zongh Moldova gamah communist party in kiteelna ah zuau aphuahna thu social media tungtawn mahin gam mite in pholaakkhia in communist party hemkhiazo uh hi. 2009 kum Iran gambup kiteelna ah Iran prime minister lui leh kum 2009 Iran president kidemna ah adem Hossein Mousavi Khameneh in khemna azatna gammite in thei uh ahih manin social media tungtawn mahin thukiza(text message) kikhak sawn ngeingai uh aa, lungphona leh deihlohna tangko in Cairo khuapi lamzikpi khempeuh ah diang uh hi nap’n kamsiatna tawh asawtlo-in Iran gambup galkap ukna(dictatorship) tungkik uh hi.\nTua mah bangin Belarus gamah zongh, march 2006 kumin e-mail pan gammite khat leh khat kizawn ngeingai uh aa, president Alexander Lukashenko in kumpi kiteelna( presidential election) ah azuauphuahna social media tungtawn mahin kipholakzo mah hita leh gamukte gitloh ngongtatluatna hangin khaktanna tampi phukha uh hi.2010 kum Thailand ah red-shirts te kitomna zongh social media thukizakna pan hong kipan khia hi a, buaina nasia mahmah leh khauhpai mahmah ahih manin Bangkok khuapi umcip-in nitampi sung khakcip zo uha, ahizongin tua lungphona ziakin mitampi nuntakna beilawh hi.\nJune, 2009 kum panin hong so vingving leitung nisuahna gamlaita (middle east) gamte kitomna ahi Arab khuakhal( Arab spring) leh march,2011 kum pan leitung bupah athang vangvang Myanmar kikhelna leh khualkhalhuihpi( Myanmar spring) cihte zong tuhun information leh technology tuihual hangin social media ahi facebook, twitter, e-mail leh newsjournals tungtawnin hong piang khia ahi hi. Tua ahih manin tuhunah thukizakna(social media) in gam makai hoihlote hepkhiatna dingin akhauh mahmah mipitha(people’s power) hong kipatkhiatna hita hi.\nHunthak Leh Nasepthak(New age and new jobs)\nTechnology icih in piingpei huihpi(cyclone) tawh kigenteh thei hi. Upmawhloh laitak mitphiatkalin hong nawtgawp thei hi. Amasa ah gamkhangtokhin( developed countries) cihte ah hong khauhpai mahmah aa, hunsawt simsim khit teh gamkhangtolaitak( developing countries) ah hong lawhkik leuleu-in, atawpna tuhun tatak ah bel gamkhantohna zekaimahmah(least developed countries, LDC) gamte ah khauhtakin hong kipei vungvung hita hi. Tua bang technology tuihualpi nawtgawpna hangin leitung mihingte kiginkholhna hun tomlua ahih manin mitampitak in naseptanlawh uh hi.\nAhizongin hih digital revolution hangin company lianpipi nei mihau sumbawlte, leitungbuphuam sumbawl kipawlna (international corporation) cihte leuleu in nasemmimal khiamsukzo uh aa, computer leh setmilim( robot) te mihing munah nasemin zangh uh hi. Tua ahih manin nasepnei mihaupawl( employer) leh nasemmi( employee) te apawlnihtuakun hamphatna technology hangin ngahlawh(win-win)asumh omtuanlo kici thei veve hi.\nBang hang hiam cih leh technology in nasemmite nasep olsak-in thatang zat tangtang kullo aa, munkhat mek ziauziau in nasem uh banah nasepnei mihau sumhaute in zong mun khatkhatte ah thaman piakkullo setmilim(robot) zangh thei ziau uh hi. Mihing sangin setmilimte gennop zaw uh hi.Mihingte ngeina ahi cinatna, lungkimlohna tawh pute(boss) kiangah khasumkhan nadingin lungphonanei(boycott)cihte a omloh banah khasum zongh piakkullo lai uh aa, sawlbangbang phunlo takin asep ban vuah anvaakkullo lailai hi.\nAsawtlo abeisa hunkhat lai-in Eric Schmidt (Chairman of google company) in agenna ah, mailamah leitung amakaih amasawn ding pen adang hilo-in technology hi ci’n tangko khinzo hi. Leitung koikoi ah iom zongh leitung kiuli thupiang pen mitphiatkal sungin kithei ahih manin leitung ah mitawmno khatin thuneihna tawh ki-ukna(dictatorship&communism/autocracy) azangh gamte (gtna: China, N.Korea, Arab gamte..etc) cihte in hih thukizakna (information and communication) pen kihta mahmah uh aa, amau gam ki-ukna tawh kituaklo thukhat pepeuh pen gammite in azakloh amuhlohna dingin hih technology mah zanghin ahunlapin khaktan susia (hacked) zel uh hi nap’n sawtveilo-in hih tecnology mah zanghin lampidangkhat mah tawh amau khaktanna kihemkhiazo veve hi.\nNa khat pepeuh kikhelna pen ngaihsutna, zakna leh muhna pan hong piangkhia ahih mah bangin tuhun technology leh digital tuihualpi in politics ah mun hongla in hong tawnkhawm uh hi. Tunai gamkhat kikhelna leh kipuahphatna (transition and reformation) atamzaw thamthamin hih technology tungtawnin hong phulkhia ahi hi.\nAhawlkisamlo galvanleng tawh gal akikaphun hong sawt mahmah khinta hi. Asawtnawnlo hunkhatah ahawlkisamlo mawtaw kizangh ta ding cih thuging zong akizaak sawtkhin mahmah ta hi. Tua hun ciangin kuateng in nasep atanlawh lai diam! Leitung aa minthang mahmah Oxford University pan thukantalnanei( researcher) pawlkhat in agenna vuah, tulaitak leitung aa nasep 47% pen mailam kum 20 khit teh beimang thei ding hi, ci uh hi. Tulaitak technology asang pen khat kicithei Apple company ii application store in vanlei vanzuakzia tampi kikhelsaklai ding hi. Amazon ii cloud computer system in zongh nasepna( service) tampitak noptuamsak laiding banah facebook in zongh internet ah muntampitak investment bawlsawmlai hi.\nInternet website khat bawlkhia-in company te in adeih leh sunkhat zankhat aa, mihaupi(millionaire) kisuahtheih hun ahi hi. Instragram cih website bang maan( photo) khat leh khat kihopsawnna( sharing) ah kizangh ahi hi. Hih instragram website pen facebook in hoihsa ahih manin 2012 kumin USD million 1000($ 1 billiion)tawh leiziau hi. Facebook in instragram aleima kha khat lai-in leitungah aminthang mahmah film& camera company ahi Kodak company sumhgawp ahih manin company khaklawh uh hi. Kodak company alawhcin laitakin company nasemmi tulzakhat leh alang(1.5 lakh) nei hi. Tua mah bangin leitungah tulaitak internet company pi ahi google company in nasemmi(staff) 46,000 nasepguan hi. Ahizongin mailamah nasemmi khiamsuk ding hi.\nNungkik Ding Maw, Mainawt Ding?(Move Forward or Not?)\nBangzahta-in tuhunah technology pilna khangto mah leh nasepna mun leh atuamtuamte-ah liangkokikimna(equality) leitungah om tuanlo hi. Technology pilna akhantoh mahmah zenzen hangin siamna leh kivakna, nuntak khuasak khankhiatna kibatloh manin nasem veve sumlutna (income) kikim dimdiam thei tuanlo hi. Nasepna ah liangko kikimlohna leh khasum kikhaihluatna pen tangtawng pek pan tuni dong hi aa, tua buaina avengsak alemtuah ding pen gamthu nasemte(politician) vaipuak( resbonsibility) ahi hi. Technology tuihualpi hunah itaisiam ibualsiam kei leh mite ikidempih(competitor) te’n hong taisan ding uh hi.\nHih technology tuihualpi nawkzawh nading leh gamkhantohna ah zatsiamna neih theih nadingin akhangkhang aa, gamuk gamnu gampa(government)te in muhna tangzaitak leh geelkholhna tawh gammite alamlah theih ding a thupi mahmah ahi hi. Pilna sinna sanginnpite ah laikung laidal tawh hi nawnlo, tua munah multi-media cih tawh computer vive kizat hun ahi hi. Laiwanna ah mark tampipi ngah nang ciang pilna(education system)hilo zaw-in sangman khit teh nuntakna ah zattheih pah nadingin (practical & critical thinking) cihte tawh kipattah uh hi.\nAkhangto gamte ah hibangdan kalsuanzia leh kimaihna na thupisak mahmah uh hi. Gambup pilna khantohna( state education) cih thulu tawh tanlang pan tansawm dong kitangkoko hun hinawnlo-in leitung nuntakna ah akisamden mitawh kipawlsiamna( social science) nuntakna ah phutkhak pilna (experience) cihte thupisakin pilsianna sanginnpi pan kipattahna leitungah kizangh mahmah hita hi. Khan tawntung pilna sinte( lifelong learners) hun ahi hi.\nTua ahih manin technology in khantohlam manawhin kiamsukkik ding lam manawhlo hi. CharlesDarwin’s thupomzia(evolution theory) mah bangin, aniamna pan asanna ahoihlamah khangto tetek ding hi. Tua ahih manin mihing thatang tawh nasepna tanglai nasepzia pan set leh pilna (machine& technology) tawh nasepna nusia-in mihing thatang tawh nasepna ah kuamah ciahkik nuam zenzenlo ding hi. Nungkik ding cih thu om theilo ahih manin mainawt ding bek ahi hi.\nThukong Khakna (Concluding Remarks)\nJanuary, 2010 kumin American gamdanglam thuvanpi( state secretary)Mrs. Hillary Cliton in social media ahi, facebook, youtube, twitter, google cihte leitungbupah suaktatakin mikimin azat theihna dingin leitung gam tuamtuam aa, gamukumpite in gammite tungah suahtakna pia ding hi, cih tangkona(declaration) nei hi. Tua atangkona ah gammi khempeuh in suaktatakin amau blog ciat pan thuthak tuamtuam leh limtuamtuam kihawm thei ding cihte leh suaktatakin pautheihna (freedom of speech), suaktatakin lungphotheihna(freedom of expression) cihte kihel hi. Bang hang hiam cih leh gam pawlkhatte (gtna: China, Iran..etc) cihte ah kumpi in gamthu leh thutuamtuamte (politics& social) website mipi ettheihloh dingin khakcip uh hi.\nAhizongin leitungah mipi kiukna(democracy/of the people, by the people, for the people)apicing pen leh mimalsuahtakna(liberty, equality, justice/individual freedom) athupisak mahmah, Europe gamte danin mipi huhna noptuamna (social welfare) azangh kiukna( social democracy) bang hawmthawh zawzenin mimalkim suahtakna kiukna(liberal democracy) azangh America gam nangawnin 2013 kumin athusim tampitak uh Edward Snowden in agenkhiat ciangin thukizakna suahtakna(freedom of social media) a cihcih uh kitheihmawh bawl ta uh hi. Gam hubitna(national security) paulapin aimitdeh bang khikhe ta uh hi.\nTuma kum tulnih ma thamtham laipekin Greek mipil thungaihsunsiam Aristotle in, “ Mihing pen kuamah gamthu(naingnganzyi) tawh kipelh theilo hi( man is a political animal), na ci hi. Tua mah bangin tuhunah zong kuamah technology tawh kipelh thei nawnlo hi.Politics alamzan theih nadingin technology in atawsawn hita hi.\nTua ahih manin, hih technology tuihualpi in azawng ahau, apil asiam leh gamukmi gammi cih deidanlo-in phattuamna pia hi.Netniamna athuak gammite khutzat hoih penpen hong hita hi. Hih technology pilna in mikhempeuh amit uh keuhsak khin ding hita hi. Leitung aa minam tuamtuam(ethnics) cihte a mituh hong keuh ciangin, leitung tangthu abeina (the end of history) hong tung ding hi ci’n Francis Fukuyama in tuma kum tampi pekin na genkhin zo hi. Thautangkhat in mikhat bek kaplum thei aa, kammal khat in mitampitak ahoihlam ahizongin asialam ahizongin khelthei hi. Hi technology hunah thautang tawh kikap nawnlo-in huihlak pan kammal tawh kikap hun hita hi. Leitung paizia pen savai(materialism) panin khavai( spiritualism) keii mawk ta hi. Ahizongin asia sungah ahoih om aa, apha sungah zongh asia om hi.\nKikhelna leh khantohna khempeuhah siatna leh hoihna om hi. Nungkik nading thu omlo-in mainawt ding bek om ahih manin gamuk makaite in hangsantakin anawksuak ding uh ahi hi. Ahizongin kikhel hunah kikhel dingte kikhello-in alangpang ado teitei gamuk kumpite in hepkhiatna thuakin tutphah tanlawh thei gige uh hi cih, gamuk makaite in akhuaphawk ding uh hun mahmah ta hi. Bob Tuangpi (Mauvom)\n1. The political power of social media, by Clay Shirky.\n2. Politic & technology, by John Street.\n3. The Economist, January, 2014.\nPrevious: America ah kha nih sunga ka muhte\nNext: Wonderful Definitions : Alamdang Khiatna neite


timestamp: atn

url: =Facebook Founder Mr. Mark Elliot Zuckerberg Thu - Laibu Saal\nHome > Random Posts > Facebook Founder Mr. Mark Elliot Zuckerberg Thu\nFacebook Founder Mr. Mark Elliot Zuckerberg Thu\nTulaitak leitung mi minthang mite lakah khangno mihau (billionaire), computer programmer tawh micimawhte ahuh ziahziah pa Mr. Mark Zuckerberg kici pa pen May 14,1984 ni-in Dobbs Ferry, New York, U.S.A. ah suakin pilna nei innkuan sung pan khangkhia hi. Apa in inn tawh kopin ‘ha’ bawl in innkuan kivaak nading sum zongin, anu in tanu tapa li aneih ciang dong lungsim lam tawh kisai siavuan sem hi. Mark in kum 12 a phakin Zucknet kici message kipuak theihna programme bawl khia thei hi. Hih Zucknet zangin a pa nasepna inn dei sungte ah nuamtak a kizop theihna dingin hong zang khia hi. High School a tun ciangin Pandora kici music software khat bawl thei leuleu in, AOL le Microsoft te-a kipan company tampite in lei ziahziah uhi.\n2002 kumin Phillips Exeter Academy pan degree angah in Harvard University ah pilna sangzaw sinto suak pah hi. A kum nihna kumin Ivy league kici kipawlna khatah kihelin, software lam siamna tawh minthang hi. Tua hun laitakin Course Match kici programme a bawlsan laitak zong ahihi. Tua zomin Facemash kici programme dang khat bawl thei leuleu ahih manin, a sang uh ah minthang mahmah hi. A sawt loin Harvard sangnaupangte kizopna network ahi Harvard connection kici khat hong phuankhia leuleu a, sangnaupang khat le khat kizopna internet website khat hong suak hi. 2004 kumin Mark le alawmte MR. Dustin Moskovitz le mr. Chris Hughes in mimal khat ciat thulela leh lim (man)te kikhak theihna banah khat le khat kizop theihna facebook kici internet page khat Harvard sangnaupangte boarder sung pan hong phuankhia uhi. Mark in facebook ah a hun bitin sem nuam ahih manin a sangkahna pan khawlin California State, Palo Alto ah kituah hi.\n2004 kum bei ciangin facebook azang mi awn khat bang hong phato ziau a, 2005 kum May kha in Mark nasepna ah Accel Partners te sumbul US $12.7 million tawh kihel uhi. 2005 kum, December in hih website azang leitung ah mi 5.5 million bang hong khangto hi. Mark le facebook website in khantoh lam manawh semsem a, 2010 kumin Time Magazine te in 2010 kum misiampen cih teelna le pahtawina ngah hi. Sum hau mahmah ahih manin million tampi tak tawh cimawh gentheite huhna piakhia ziahziah hi. Tuni ciang dong mah khangno lakah a gualzo pen le mihau pen khatin kiciamteh in kiphazo nailo hi. A man, “Simply put: we don’t build services to make money: we make money to build better services” ( Sianggen mahmah le’ng, hih nasep pen sum zon nading in, ka phuatkhiat hi lo a, ahoih zaw a na lianpi akisep theih nading deihna tawh sum a zong hi zaw ungh), ci-in gen hi. Tua manin, khangno hun hoih lai, cidam thahat lai le khuakhat laitak mahin, i ngimna le tupnate hanciam tintenna tawh gualzo nuntakna kingahthei lua cih kimuthei hi. Zomi khangthakte in hanciam in leitung zawh sawm dih ni.\nTranslated from: The Best English No.(167), May,2013 Issue,\nRef: EBY Newsletter: Lom (8), Hawm 5)\nItem Reviewed: Facebook Founder Mr. Mark Elliot Zuckerberg Thu Description: Rating: 5 Reviewed By: Cinpu Zomi


url: =Global Buanli Family: Thanksgiving Day\nAdiak in USA gama omta ding in kumsim a kibawl ahi Thanksgiving Day ongtungkik petpet ta a mikheempeuh nasep khawlding ahih man in killing litlit in ha dawk seisai geuh in ki om ciat hi.\nThanksgiving day peen lungdamkoh ni ahihmah bang in Pasian tung ah lungdam kohna ni zong kici in Khat le khat tung ah lungdam kikohtuahna ni in zong kizang hi. Biakna tawh kisailo a, Biak inn tek ah pawibawlding khawng leh Gospel trip peuh neihnading hun hilo hi.\nAdiak in Zomi te peen khat le khat lungdam kikohding hamsa asa phadeuh te hiding in kangaih sun a, Ahau khat omleeng zong khangkhat zong ikhomlohna peen hih lungdam ikikohlah man zong himaiding in kalam en hi.\nTua ahihman in tukum 2013 kum peen thak in Pasian tung ah lungdam ikoh mah bang in khat le khat lungdam kikohtuahna in zangleeng cih kalung gulh pha mahmah hi.\nPapi ten izi te tung ah Ngaihno aw teek phinphian in kahoih kei zong in nong it kalungdam hi. Ka nasep kaal in ita te hoihtak nakeem a, Ann lim nono tawh nongvaai tut ban ah nong maitai siusiau man in kalungdam lua ciding hi hang.\nNupi te in zong Ilawmpa te kiang ah U aw kei le itate nongkhualna hang in ngaplo pipi in nasep kuan tantan in ami zatam laai ah keibek mah nongcih tentan kalungdam lua, Siamlo pipi a kahuan ann te limlo nasakpipi mah kei nong it man in limsi nongcihsak a kamkhauh tawh nongho ngeiloh kalungdam lua ciding hi hang.\nItate tung ah na Nu na Pa pillo siamlo pipi mah kathu gente ngaai in kathu nongman man in kalungdam lua hi bawi aw ciding hihang.\nI Nu I Pa ciat tung ah Nu aw Pa aw ittaaklo nathu zong ongmangzolo, keibang lel nong it a, kamkhauh tawh zong ongho ngeilo in kaminpi tawh zong nongsaploh ban ah kei nongkhual nahaang in azin azan cilo in nasem Kankan in nongvaak nongkepna te kalungdam lua hi ciding hihang.\nTuabek hilo Isia te Imakaai te kiang ah nongmakaih nahaang in kalungdam ci in Sia aw , Makaai pa aw kamawhna ongmaai sak in nangtung ah akigenzolo kalungdamna tuni in kongpuak hi ciding hihang.\nTuabek hilo laai, Sum le paai, tha le ngal, thu le la tawh onghuh ongpanpih ngei eitung athupha ongbawl ngeite tung ah, Nasep ongguan, kam ongpheensak te kheempeuh tung ah nonghuhna nongpanpihna te hang in kalungdam hi ci in lungdam ko ding hi hang.\nNa upkei leh nasin hamtang in nanun taakna ongkilamding a Thanksgiving Day acih I alimna naciamkha peelmawh ding uhhi.\nPosted by Thang Khawm Pauzomi at 11:42 AM


url: =Kawlgam Census & Zomi\nKawlgambup Bible Society ah General Secretary asem Zomi it, Rev. Khoi Lam Thang genna ah "Ngalkhat ototna ah Ngalhonte in zui diamdiam uhhi. Atangtat tengpen alauhuai dinmun atung hamtang hizaw hi," ci-in gen khia hi.\nUNO te-in, seploh phamawh in, Kawlgam Population theinuam uh bek thamloh Kawlgam ki-ukna akikhel laitak ahihna tawh kituak in, mi phazah leh minam phazah theih nadingin, 2014 Census ci-in, mi kisimna leh minam ki simna pen asawt lo-in, hongtung ding ahihi.\nHih vaitawh kisai-in, abeisa sawtlo lai-in, Yangon khuapi sunga Zomi biakinn lianpen ahi, Tedim Baptist Church ah anuai-a, mipilte mapangkhawm in kikup khopna nei uh a, Census ciangin minam min pen Zomi cih ding thukim uhhi.\n1. Rev. Dr. S. Pau Khan En\n2. Rev. Dr. Do Suan Mung\n3. Pu Cin Sian Thang\n4. Prof. Dr. C. Thang Za Tuan\nKipawlna mintawh mapang teng:\n5. ZAM, ZAA, ZAUSA, ZAT\n7. Zomi Council of India\n9. TA (Yangon)\n10. Zomi RC\n11. Zomi Laipian\n12. Zomi AG\n14. Zomi SDA\n15. Zomi UPC\n16. ZIS (Special)\nI mimuan taktak tengleh kipawlna thupi taktak teng, hibanga mapangkhawm ahih nungsang amau nung zuih ziau dingin khensat ing. Nang na khensatzo hiam?\nNa kitangpek sawm lai hiam?\nKipum khatna huangah na tensawm hiam?\nKitangpek in Sangak tuah lengleng Akno nabangnuam hiam?\nHih lai asimthei liamliam tengin, Census ciangin, minam minpen Zomi mah kicih ding khialkha keini.


url: =Singapore, Sentosa aom Tiger Sky Tower vandawn ah nai 4 sung awkcip :: ZOMI DAILY\nSingapore, Sentosa aom Tiger Sky Tower vandawn ah nai 4 sung awkcip\nposted on 13 August 2017 at 12:29 am UTC+9:30 Lomkholna: News, Sawltak, Singapore, World\nSingapore, Sentosa aom Tiger Sky Tower pen vandawn ah akahtoh laitak in awkcip in, kumsukkik theipak nawnlo ahih manin nai 4 sungbang vandawn ah awkcip cih Straits Times pan kiza hi.\nHih Tiger Sky Tower vandawn ah a awkcip laitak in asungah Passenger mi 39 tak atuan laitak ahihi. Aset siatna om “Mechanical Fault” om ahih manin, Saturday nitaklam 5:35pm hunpawl akipan vandawn ah awkcip hi.\nHih a awkcip te lakah gamdangmi Vietnam Tourists honkhatzong kihel uh ci a, naupang zong 4 kihel uhhi.\nTiger Sky Tower pen vandawn ah akahtoh laitak asanna na Pi 82 (Meter 25) atuntoh laitak in awkcip in kikhin theinawnlo, kumsuk zong kumsuk theinawnlo in awkcip mawk hi.\nVandawn ah a awkcip te lakah aset ahawl Operator khatzong kihel in, tuapa’n asung ah atuang te dawnding tuikhawng leh nektheih pawlkhat nakem bilbel in tuate piakawikawi cihi. Tuaban ah Mobile Toilet ci’n dailentheih nadingzong ombilbel ahih manin asungah atuang Passenger te nai 4 sungbang a awkcip uhhang in acimawhgawp, agilkialgawp omsamlo uhhi.\nVideo: 39 people stranded mid-air on Sentosa’s Tiger Sky Tower ride for 4 hours\nNitak 5:35pm hunpan in vandawn ah a awkcip pen nitak 9:44pm hunciang in anuai ah kumsukkik theipan uh cihi.\nBanghang in asetsia, Mechanical Fault pianghiam cihpen kitheician nailo a, Tiger Sky Tower thunei te’n hoihtak kancian laiding uhhi. Akumsuk kiktheih akipan Tiger Sky Tower pen ki khakcipphot hi.\nHih Tiger Sky Tower pen tuipi maitang Sea Level panin Pi 430 (Meter 131) asangin akibawl hi a, Sentosa Website te genkhiatna ah hih Tiger Sky Tower pen asangpenpen “Tallest Observatory Tower” ci’n aciapteh uh ahihi.\nRelated: Singapore ah aki lamsan lei kicim in mi 1 si, adang mi 10 liamgawp\nHih Tiger Sky Tower pen 2004 kumin mipi zattheih dingin aki hongkhia hi a, akigawm in mi 72 bang atuangthei dingin akibawl ahihi. Vandawn ah akahtoh kawmkawm in Singapore gamsung khempeuh aki galmuh, gal et theiding in 360 Degree Panoramic View ci’n damdam in akipei dingin abawl uh ahihi. Sawltak #zomidaily\nPrevious: Acid bekbek Liter 25,000 apua Tanker Lorry khat kilumlet, mi 1 si, 2 liam\nNext: India zato khatah Oxygen akicing in omlo ahih manin mi 64 sikhin\nZOMI North Cup USA August 30 & 31 ni vai zalsakna\nHun paisa Zomi, tuhun Zomi leh maban ~ B. Muan Ngaihte\nKim Jong Nam thahna ah akihel Vietnam gammi Doan Thi Huong thu tawmkhat ~ ZD\nKong a neilo Hong Kong – 4 ~ Hau Za Cin


url: =Sep Masak Ding Nam Nga ~ Hau Za Cin :: ZOMI DAILY\nposted on 14 November 2014 at 2:00 am Lomkholna: Article, Hauzacin\nMakai Thusinna khat ah ka kihel khakna ah hih bangin hong gen uh hi. Makai na suah lian ciang na sep masak ding thu nam nga om pah hi. Tuate sungah na khantawna na mangngilh nawnloh ding thute kiphum hi. Tuate a banban in semkhia in zangkhia zeekkhia thei peuh lecin na makaih sepna ah na mavang semsem dinga tavuan lianzaw na let ciangin zong na silah kei ding hi, ci uh hi.\nTuhun khang pen makai sep a baih het nawnloh hun hi. Mi khempeuh in manlang takin leitung thupiang khat peuh internet tungtawn pan, TV leh thukizakna, kihopihna vanzatte tung panin na za mengmengta uh hi. Tua ahih manin a hunlapa thukhentatna na neih theih kei a, a hun lapa na sep man kei leh na makaihna hamsa zawkan lai hi. Bang hang hiam cih leh mite in thukhentatna la baihlua in thu makhelhlua lecin a kisam thu khempeuh kaikhawm manlo na hih manin na zeekkikna ah kicing zolo a, thu kaihkhawm ziakai in khentat hak lecin lah thuthak piangkik manin thului suak man zel ahih manin a ziakai suak leuleu hi. Tua ahih manin a hun lap ding, a thu kicing ding, thuthak hong piang taleh na thu paipih luilo a kizang thei ding ahih kisam hi.\nTua ahih manin a manlang thei pen a a kisam khempeuh kan, thei, kaikhawm a sep khiat mengmeng ding hun hong tungta hi. Tua banga sep theihna in nang hong tawsawn thudotpite leh na seppih mipite khempeuh in hong muanna a khanna leh a kipna ahi hi. Tua bang hih theihna dinga hong panpih thei thu nam nga i gen ding hi.\n1. Mipi Kisap Thei Masa Pen in: Makai khat in a sep masak penpen ding pen a sep ding khempeuh sep pah zangzang hilo in a seppih ding makaite, thudotpite, makaite in bang kisam a, bang lunggulh pen uh hiam cih theih ding ahi hi. A deih uh a hoih leh a hoihna kuppih a a sepzia ding genpih a lawpna a lungtang vuah guan ding ahi hi. A deih uh sanga hoihzaw na theih leh tuate zong amaute kiangah na gena na telsak mahmah ding leh a lawpna ding vua na kuppih siam kisam leuleu hi. A hoihzaw na theih kei leh zong na seppih, na mipite sung pan a hoih, a kip, a kimang ding bang septheih om hiam ciin dong in kanin theihsawm in na theih ciang bangci sep ding cihte na geeltoh pih ding ahi hi.\nMakai cih pen mainawt dinga kipan, a madawka hong kikoih himawk ahih manin na sep sung khempeuh mi tampi (a tam theipen) hamphatna dinga nasem na hi cih kithei in tua bang a sem thei, a sem nuam, a lunglut leh a lawp khempeuh tawh kipawla na sep ding ahi hi. Tua ahih manin hong lunglutpihlo, na hoih sep ding a theilo, thei taleh a sem nuamlo, a lehtat, a langpan lungsim leh pumpi peuhmah na nasep hong nawngkaisakloh ding a thupi penpen ahi hi. Tua ahih manin na seppih ding na tel ciangin zong na pilvang pah ding ahi hi. Na pawl ding mi na neih kim dimdiam leh nang adingin a manpha galkap muanhuai hi ding uh hi.\n2. Na Seppihte Tel in: Vai khatpeuh ah semkhawm ding, geelkhawm ding, diangkhawm ding na hih manin na seppihte tel cihtak in tel masa in. Amau ngaihsut leh amau deihna, a lunggulh leh a deih uh bang hi hiam ciin tel sawm hamtang in. Tua bang na tel khit ciang bangci seppih lecin taangzai a bangci seppih lecin manlang ding, mainawt ding, lamzang ding cih na tel pah ding hi. Amau lawpna zong na khansak ban ah nang tawh sepkhop a na nung hong thuap uh zong nuamsa ding uh hi. Na makaihzia ding na theih khit ban ah amau thu ngaihsutzia leh thu paipih nopzia, thumuhzia leh a kalsuan ngei zel dan uh na tel semsem dinga, a nuntakna vuah bang thupisa, bang thupisalo cih nangawn na thei pah ding hi. Mihing pen i tup i sawm a kibat nak leh tua lam tawna lampai khop hamsa nawnlo hi.\n3. Nasepzia khek a kul hiam cih kantel in: Kalsuanna khat peuhpeuh a kizangsa a ban zom ziau leng baih penpen hi. Ahi zongin a hoih pen mah ahi hiam, ahih kei leh a hoihzaw in sepzia, sepdan a om hiam cih kantel masak zong a kul ahi hi. A hoihzaw a om leh a kisam banga khek tohtoh ding a hoih hi a, mi khempeuh in phattuampih ding hi. Ngeina a kisamlo leh a phatuamlo peuhmah a hoihzaw a om nak leh khek toh mengmeng ding a khangto minam leh gamte zat ahih mah bangin tuate zong zat ziahziah lel ding ahi hi. A lui khat na khek ciangin a tel nop, a theih baih, a zuih nuam, a hoih, a manglangzaw a thak khat tawh na khek pah ding ahi hi. Na seppihte bek hilo in na makaih mipi khempeuh in na khekna ‘a hang’ limtak a tel sitset uh a kisam ahi hi. Mi khempeuh in vaithak khat pen a tel mahmah nak uh leh a mawh zonna ding uh omlo pah ahi hi.\n4. Tup leh Ngim Kician Nei Pah in: Leitung mihing khempeuh in tupna thak, ngimna thak neih ding kilunggulh den a, tua bang matutna neih ding kilawp mahmah ciat hi. Mi khempeuh in nisim a a sep ngei, a hih ngei hihhih, sepsep cimtak mahmah hi. Tua ahih manin a thak, a limci zaw, a taangzaizaw, a manglangzaw cih bang a om a, a hoihna a tupna a kibat nak leh zuipah, zangpah in pom pah lel uh hi. Tua ahih manin na tup na ngimna pen na tunna dingin a lampi a kibanglo a lawphuaizaw na totpih theih leh a hoih ahi hi.\nTupna thak, ngimna thak, vai thak, thu thak a om kei leh sepngeiteng sep kikkik pen mite in cimtak bek hilo in lawpna kiamsak a, machine (set) tawh kibang hi hang cih lungsim nei nuam mahmah uh hi. Tua ahih manin mipite adinga vai thak, na thak, lawpna thak guat ding pen makaite mawhpuak hi a, tua lampi tawna paipih in a vekpi vua a tunna ding uh ngaihsutpih ding, seppih ding ahi hi. Thudotpite nangawn in “Aw haw” a cih liang ding vai thak neih hamtang ding ahi hi! Makai thupi i cihten a sunmang uh mipite tawh kikum khawm in mipite lunglut sak a, mipi vai suah in mipi hamphatna suaksak uh hi. Tua banga makai theite mipi in it in zong hanciampih uh hi.\n5. Banghangin hih ka hiam cih kidong in: Makai khat in a nasep ding bekbek, matut ding bekbek ngaihsunlo in banghang in sem ding, banghang in hih ding cih limtak a ngaihsut den kul hi. Sepzia, bawlzia bel ngaihsut hamsalo a, banghanga hih ding, banghanga sem ding cih pen mailam saupi sukha ahih manin makai khat in lungsim ciimtak tawh a ngaihsut ding ahi hi.\nMakai khat adingin sep nop tampi om den ahih manin koi sem masa ding cih pen a tel hak mahmah ahi hi. Minphat pakna leh lawhcin pakna ngaihsut ahih khak leh a thupi sep masak dingte kimangngilh thei hi. Ahi zongin sep masak dingte theia a kalsuan makai khat in a ciil in a lawhcin pah loh hangin a tawpna ah a lungtup tuibang tungsak veve ding hi. Hau Za Cin, Phuitong Liim\nPrevious: Minam vai tawh kisai kuppihna ~ Pau Khat Suan\nNext: Singkungpi le Khuazin Mi Nih ~ Khat Thang\nThupi mahmah ei..\nUS gamsung khualzinna pawlkhat – 105\nUnion Peace Conference (21st Panglong) Muakna Melbourne-ah


url: =Australia ah numeino khat innkuanpih te muhna ah Shark ngapi in petlum :: ZOMI DAILY\nposted on 18 April 2017 at 10:05 pm Lomkholna: Australia, News, Sawltak, World\nAustralia’s Southwest Coast ah zanni Monday ni in numeino kum 17 aphakhin khat Shark ngapi in petlum cih AFP pan kiza hi. Hih numeino pen anu apa tetawh tuipi geiah tawlnga hithiatding in azin uh hi a, apa tawh tuihual tuangding Surfing in apai laitak un Shark ngapi khatin napetlum citciat hi.\nAustralian Police te genna ah tua numeinu minpen Laeticia Brouwer kici a, Wylie Bay ah Monday nitaklampian in Surfing in apai uh cihi.\nNumeino pen Shark in akhe alangkhat pettan in si tampitak luanggawp cihi. Western Australia, Esperance Town aom Hospital khatah amanlang in kipuakpah himahleh sisuak hi.\nApa tawh Surfing apai laitak in Shark in apet hi a, anu leh anau numei nih te’nzong Shark in apehlam galmuh uh ahih manin, amanlang in Emergency Services te zaksakpah uhhi.\nApa’n zong ahihtheih tawpin atanu hotsawm in, tuisung panin amanlang in tuinawl ah kaikhia a, tuapan in a innkuanpih te’n Emergency Services asampah uh ahihi ci’n Acting Senior Sergeant Ben Jeffes in genkhia hi.\nWest Australian Newspaper te suahsakna ah Shark in apet madeuh in atanu awnggawp in, tuakhit ciangin tuisungah Shark in petin kaisuk cihi. Atungah alamkhiat kikciang in apa in amanlang in delhphei a, tuinawl ah midangkhat ii huhna tawh akaikhia thei uh cihi.\nFamily spokesman Steve Evans in agenkhiatna ah hihte innkuan pen tuipinawl ah khualzin leh kimawlpen nop asak mahmah khat uh ahihi ci’n genkhia hi. Asi numeino diakdiak pen apa tawh tuipi tungah Surfing pen nop asak mahmahkhat cihi.\nAbeisa kha 12 sungin Western Australia tuipi sungah Shark in apehlup pen hihtawh mi 3 hita hi. Nungkum June khasung in kum 29 aphakhin pasal khat Mandurah, Falcon Beach ah sihi. June khasung mahin nupi kum 60 aphakhin khat Perth khuapi gei ah sileuleu hi.\nMipil misiam Experts te genna ah tuitung ah kimawl Water Sports tuamtuam minthang semsem, Popular semsem ahih manin, Shark ngapi ii pehlup zong tamsemsem ci uhhi.\nRelated: Australia ah Passenger khatin Bus Driver pa meitawh hallum\n2014 October khasung inzong Wylie Bay ah pasal khat ngapi in petin akhut langnih pehtansak ngeihi. ZD Sawltak #zomidaily\nPrevious: Philippines gamsung ah akizom in Bomb nihvei puakkham, mi 7 liam\nNext: 2017 kum a (4) veina Melbourne Zomi Sialsawm Soccer Tournament nuamtak kizo


url: =Bang hangin, “Topa hoih hi, a tawntung in,” cici mawk ihi hiam? :: ZOMI DAILY\nposted on 9 April 2014 at 11:34 am Lomkholna: Article, Biakna, DavidTuang, Zomi\n• Nang na thahat loh hangin, Topa thahat hi.\n• Nang na guallelh hangin, Topa guallel ngei kei.\n• Na deih na kisap tam kha mah in teh, deih teng cin’na leh sap teng kimna Topa om hi veh.\n• Daupai kisa loin, na lungkia kha thei mah in teh. Topa’n keima kha tha tawh na maa na tun’ ding hong ci khin zo. Um ngam lel in.\n• Na maa bingin na lungkham kha thei mah in teh. Topa’n, thu haksapente na ngawnin na maa hong khak zo ken teh ci khin zo. Muang ngm lel ve.\n• Nang na neu hangin, Topa lian hiven.\n• Nangma hoihna a kicin’ loh hangin, Topa hoihna nang adingin kicing hi veh.\n• Na dam lohna panin hong damsak thei ding Topa om hi veh. Amah in natna namkim damsak thei hi lo maw!\n• Nang na thanem hangin, Topa zawngkhal ngei lo kei.\n• Nek leh dawn, silh leh ten, zat ding sum leh paaite kisam in, na deih zong tam kha in mah in teh. Na deih khempeuh Topa’n hong pia pahpah lo zaw-in, na kisapnate ahun hunin hong sikh den hi zaw.\n• Hong kiniamkoih hangin, Topa’n hong laamto ding hi.\n• Hong kitaisan kha ding hi. Topa’n hong nusia ngei lo hi.\n• Hong kisimmawh kha in teh. Topa’n hong pampaih ngei kei.\n• Hong kipuaseh kha mah in teh. Topa’n hong angvan’ den hi.\n• Hong ki mudah kha ding hi. Topa’ hong itna kip den hi.\n• Mite hong itna bei/kiam kha thei mah in teh. Topa hong itna in bei/kiam hun nei ngei kei.\n• Bangmah hi lo(pilna siamna leh neih leh lamh neilo) ci-in, mite’n hong thusim lo kha ding hi. Nang adingin Topa lunghimawh den cih phawk zaw in.\n• Leitung khuahun paiziate kikheel kheel kha mah in teh. Topa’ hoihna kikheel ngei kei.\n• Mite’n bel na mawhna hong zon’ behbeh lel ding hi. Pasian in bel, a mawhpipi mah hong mawhsak behbeh lo dinga, ama kiang na zuat nak leh hong maisak nuam den hi.\n• Na vai sahin, haksatna tam kha mah ding hi. Topa’n na vai khempeuh kei tungah hong ap-in hong muang in, kong sem ding hi ci zaw.\n• Mite’n vangik hong suatbehbeh kha ding hi. Topa’n bel na vangik teng kei tungah hong suan in ci.\n• Satan in bel a ang sungah hong pom nuam den ding a, Topa’n bel cikciang nong ciah/zuan diam ka ta aw, hong ci den hi.\n• Satan in bel hong suksiat nop man leh tawntung sihna mun hong tunpih nop manin, na duh/ngaih penpen ding tawh hong zolzol lel dinga, Pasian in bel hong it luat mahmah ahih manin, nuntak tawntungna na ngah theih nadingin a Tapa khat neihsun hong pia hi.\n• Satan in bel na siat nading leh Jesu na nial nading vive tawh hong khemkhem lel ding a, Pasian in bel na hoih nading leh Jesu Khris gumpa leh Topa in na san’ theih nadingin lampi hong hon’saksak ding hi. Pilvang takin teel siam in!\n• Satan in bel, leitung siatna namkim tawh hong khimkhim in, thukham peuh hong oksaksak nuam lel dinga, Pasian in bel, zuih ding thukhamte hang hi lo zaw-in hehpihna hangin upna tawh gupkhiatna ngah theih nading lampi hong hon’sak hi.\nHih a tunga thu khempeuh leh i gelh khit zawh loh Pasian’ hoihna tampitakte i lungngaih tak ciangin, ” Topa hoih hi, a tawntung in,” a cici i hi hi.\nPrevious: Thucinh thutang (B)\nNext: Maan (Photo) hong ki khak\nUS News Update tuamtuam leh Breaking News


url: =MI THAHAT TAWK THANG\nA Kaikhawm : J. Thang Lian Pau (2002)\nAma hatnate: Ukpipa Hau Cin Khup in tuangdung pek pua dingin cial hi. "Zawl aw, na tuangdung lah hong puakpih mah ning in, nang zong anneek khat akpi khat ta tawh hong mehsak in," ci hi. Tua ciangin kuan uh hi:\n1) Tonzang ukpi gam sunga pasal hatte in mualdungah lampi sat tawm in, miksi sazawnin zawng uh hi. khatvei lui sung khatah khahsuahin tolhsak kha uh a, thukpi tak tum hi. A dawhdawh uh hangin mipi in dokkhia zolo uh hi. Tua ciangin Tawk Thang in, "Liangdap khat hong pia dih vua," ci-in a mongah liangdap dapin puakhia a, a khukdinna kuak pen sai khephah cia tawh kibang hi, ci uh hi.\n2) Tungtuang-a Pu Awn Khaw Paute innka laizanga songka ka kua a pha pen Gamlai gama kisui ahi hi. A sui pasal hatte in zawng uh a, Tuithu ngahmunah gal kahpih uh hi. Tonzang lam gal, singkung lakah a puakzia ding uh thei lo uh a, Tuithu gal Vialcian lamah nusia uh hi. Tua thu Tawk Thang in a theih ciangin amah guakin zankuan in sing lakah a tung lamin tawi zeuzeu-in Tungtuang khuanawlah nga hi. Khua sung pasalte in a muh uh ciangin lamdang sa uh a, a kan uh ciangin Tawk Thang puak ahi lam phawk uh hi.\n3) Ukpipa Hau Cin Khup sial sawnnga tawh a ton lai-in a ngeina bangin pansik (ton kipatna) ni-in song suite kivak hi. Zingsang khuavak ciangin tangvalte in sialte mawlpih dingin sialkongah khau-in khih uh hi. Tawk Thang in mipi muhna-ah sialte pen a ki-ah manin a ngawngah hekin a mitte a khelkhiat ziauziau pen lamdang leh muhnopsa in, mipite awng ziahziah hi.\n4) A khuapihte Lam Suan leh a lawmte thum in zunun ni khatin vuak sawm hi. Zunun khekleh ni-in zu khamte in phinin kilai uh a, Tawk Thang in huan sakah khat, phung tungah nih, inn nuai-ah khat lawn mengmengin zo ziau hi.\n5) Phaitu khua-a a zawlpa in a innka zawl a sauna feet 24 tang 4 tang 2 sah mal 4 a veka na puak zawh leh tang in, ci hi. Tawk Thang in lomhenin pua-a tang pah hi.\n6) Tungtuang hausa upate in zu le sa a nek ni khatin to-in kilai uh hi. Tawk Thang in zo hi. Tua ciangin hausapa Phut Vum in, "Tawk Thang pen sing le suang zong bang kei; sik tawh kibang," ci hi.\n7) Poding kici lopa bawhhak mahmah nam khat pen Tawk Thang in a tawbo tawh tepin bot zo hi. Tua hangin Tonzang khua kimte in tu dongin Poding pen "Tawk Thang lo" ci uh hi. A taw ip a, tangvalte in phen a sawm uh hang phen zolo uh hi.\n8) Guapum nal tunga kah kidemna-ah kuamah dang a kah zo omlo hi. Tawk Thang baih takin kah zo hi. "Pu Tawk Thang, nang bangci kah na hia ?" ci-a a kidot ciangin, "Guapum a kitam lo deuhin mekin kah leng haksa lo pi," ci hi.\n9) Mizogamah a sanggamte Tawng Vial leh Thawn Pau tawh zin uh hi. Zawlbuk-ah tangvalte in phinphin uh a, kilai uh hi. Tawk Thang in a khup a thalin a lomlomin a lot khit ciangin amau laka a hat pen leilak a denna leh a siakmit kitam hi.\n(10) A sungte in a lo uhah ann siimsak uh hi. A ciah ciangin vaimim bawk sawmgiat puak khatin pua hi. Mai pum 100 zong pua zo hi.\n11) Tungtuang khua tangvalte in sial gawh ding a mawlpih uh leh khahsuah uh hi. Tawk Thang a kisil kim lai ko uh a, Tawk Thang in a khut lang khatin a kal humin a khut langkhatin sialmei-ah manin khawlsak hi.\n12) Tawk Thang a sih ciangin a guh a et uh leh bing hi, ci uh hi. A suan a khakte Suangsang khua-ah om uh hi. A pu mah bangin midang sangin hatzaw uh a, ahi hangin Tawk Thang zaha hat om lo hi.//\nSOURCE: TEDIM BEHS NO 1 GOLDEN JUBILEE MAGAZINE 1998


url: =Laibu pulakna: ZOMI IN DIASPORA (A Kithehthang Zomite) ~ Hau Za Cin :: ZOMI DAILY\nposted on 7 January 2015 at 5:56 pm Lomkholna: Hauzacin, News, Ngulkhanpau\nLaibu pulakna: ZOMI IN DIASPORA (A Kithehthang Zomite)\nSia Rev. Dr. JM Ngul Khan Pau in a leitung bup ah a kithehthang Zomite Ama’ hong piak Lungdamna Thu gen ding i hihna thu a gelhna laibu ZOMI IN DIASPORA cih tu in Zokam tawh i sim theih dingin Rev. Ngul Cin Thang in hong teisak ahih manin nakpi takin siate gel tungah lungdam hang. Hih laibu a pian theih nadingin a kin, a omkhong theilo, a tutmun nangawng pan dingkhia ngam vetlo zah donga hanciam a sem ngitnget Sia Job Thawngno tungah zong nakpi takin lungdam hi. A sem a bawl om taleh sum leh pai kisam zel ahih manin tua dingin a angvan Rev. Dr. Go Chin Zam tungah nakpi lungdam i ko hi. Hih laibu pen tuma kum khat laiin hong suak khin ding ciin a kigen ka zak hiauhiau hinapi tun hong suak thei pan ahih manin laibu bawl baih vetlo ahihna kilang kasa hi. Bangbang hileh a lei, a sim, a ngah kha peuh in hamphat pih ding cih ka um hi.\nZOMI IN DIASPORA (English) pen July 2012 in kikhen a, ZOMI IN DIASPORA (Zokam) pen October 2013 in kikhen hi. Laibu bawlpa in\nZAHTAK PIAKNA ciin “Pastor, mipil leh ka sanggam ahi, Zokam, Mangkam-a la a gelhgelh hong nusia khinsa Rev. Khup Za Go’ “Angsung thutheih het lo a Zomi leh Zokam khantoh nading na sepkhiatte, kote leh khang sawnsawnte tungah zaam suksuk ding hi,” cih gelh hi.\nDiaspora cih a khiatna pen ‘a pupa gam pana pemkhia peuhpeuh genna hi’ ci pak ni, a theihbaih dingin.\nHih laibu pen Sia Paupu in Global Research Institute, Fuller Theological Seminary, USA pan Zomite thu a kanna pan a muh khiatte a gelhna ahi hi. Leitung gam tuamtuam a om Zomi te tung ah hih banga gam tuamtuam ah i tun kawikawina a hang dongin thu a kanna pan a muhkhiatte a gelh ahi hi. Tu laitak gam 35 ah Zomi om hi. Tua gam 35 a om Zomite kiang pan in a dot hamtang dotna khat pen: “Gam tuamtuama hong thehthang Pasian in bang ngimna nei hi ding hiam?” cih hi. Banghang hiam cih leh eite pen, “teeltuam, siampi nam, Pasian neihsa minam, minam siangtho, Pasian mi, khuamial sung panin hong samkhia in khuavak hong tunpih hi,” (1 Peter 2:9).\nSiapa thukanna ah tu laitak a gam leh mipi vai tawh kawlgam nusia a taikhiate thu kihel nailo hi. Tuate thu pen ei khangthakte gelh ding, kan dingin hong nusiat lai hi. Hih laibu pen Zomite adingin hih bang lam kigelhna laibu masa suak hi. Banghang hiam cih leh etteh ding cih omlo, hih bang laibu a gelhsa kuamah omlo ahih man hi. Laibu khupna ah a deihna gelh a, tua pen – Pasian in hih banga hong thehthang pen ngimna khat nei a hong thehthang hi, tua ngimna thei in a ngimna i tangtunsak ding i mawhpuak hi ci hi.\nSiapa in a hih kithehthang cih tawh kisai kan masa phot hi. Pasian in minam a bawl ciangin a kampau leh ngeina zong guan a, a tenna ding mun uh zong a sehsa in nei hi. Lai Siangtho sunga kithehthangte thu teng kan dikdek in tua khit ciang leitung thu a kithehthangte tangthu kan leuleu a, tuate khit ciang Zomite thu ah lutto hi.\nA kithehthangte lak ah Pasian nasepna, a kithehthangte Pasian nasem a kizatna cihte suut toto hi. A khangto dinga kithehthangte thu zong hel hi.\nZomite thu lompi khat a gelh ban ah i kithehthangna a hang lompi khat kigelh hi. I kithehthang ciangin i tuah thu tampi om a tuate zong pawlkhat gelh hi. A gensa mah bangin a mite min gelhlo ahih manin a kua tuah hiam cih kitheilo a nop peuhmah hi. I kipattah hiam, i kihuai hiam, i kim i pam ah haksatna i muhte a noptuamna dingin i sem hiam cihte zong kan hi.\nGamdang tungte peuhmah in sim ding hi. Gamdang tung dingte in zong sim ding hi. I tuak ding thute kithei dinga, i tuak ciang bangci nawk ding cih zong kithei pah ding hi.\nHih teng tawh laibu mai lemna khawlbawl ning. A bu na sim ciang ka gen teng sanga tamzaw thu kiphum hi cih na tel ding hi.\nBawlphat theih hileh:\nLaimai nuai gual ah: Zomi in Diaspora for World Evangelism cih ding pen Zomi Dispersion for World Evangelization kici kha 🙁\nPrevious: Ci (Mt 5:13)\nNext: Laibu etkikna: ZOLUS No. 18, 2014 ~ Hau Za Cin\nTedim Thuthak (04 December 2014)\nSanta Claus hong pianna thu ~ Peter Suumpi\nZAM Thupuak :: 04 December 2016\nCovid-19 natna bangcih kantan ding ~ Thomas Mung\nKa muhpak US Gamthu pawlkhat (4) ~ Awn Za Pau\nKawlgamsung TV Channel ngahthakding Company 5 te ki tangko tading


url: = Jesu Gumpa leh Topa a sang cih a khiatna bang ahi hiam?\nJesu Gumpa leh Topa a sang cih a khiatna bang ahi hiam?\nDotna: "Jesu Gumpa leh Topa a sang cih a khiatna bang ahi hiam?"\nDawnna: Jesu Khazih pen gumpa in na sang khin zo hiam? Hih dotna na dawn kik ma in hoihtak in ka honggen pha ding hi. Hih dotna hoih tak a na theih theih na dingin, “Jesu Khazih’’, “keimah”, leh “Honpa” cih kammal te ih a khiat na ih theih masak ding ki sam hi.\nJesu Khazih pen kua a hi hiam? Mi tampi tak te in Jesu Khazih pen mihoih, sangsia minthang, ahih kei leh Pasian ih kamsang khat bangin ciamteh uh hi. Amau ciamteh na pen man mahmah hi. Ahi zongin amau te in Jesu ih a hihna taktak a thei kei uh hi. Jesu pen Pasian hi in mihing a hongpiang ahihna thu Laisiangtho in hong gen hi. Pasian pen mi bangin a hong pianga hihi (John.1:1,14). Eite hong dam sak ding, thu hong hilh ding, hong puahpha ding, ih mawhna hong maisak ding leh eite a dingin sih na hong thuak dingin Pasian pen hih leitung ah hong pai ahihi. Jesu Khazih pen Pasian, na khempeuh a bawl pa, vanglian Topa a hi hi. Hih Jesu pen na sang khin ta hiam?\nHonpa ih cih in bang hi a, bang hangin honpa ki sam ih hi hiam? Eite in mawhna ih bawl a, siatna nam kim ih sem hi ci in Laisiangtho in a gen hi (Rom. 3:10-18) . Eite in mawhnei ih hih manin Pasian hehna a thuak ding te ih hihi. Pasian do na tawh in mawhna bawl na thaman pen tawntung sihna a hihi (Rom.6:23; Mangmuhna. 20:11-15). Tua a hih manin eite in Honpa ih ki sam hi.\nJesu Khazih pen hih leitungah hong pai in eite tang dingin sihna hong thuak hi. Jesu Khazih, Pasian pen mihing in hong pianna, a sihna hangin ih mawhna khempeuh siang khin ta hi (2Cor.5:21). Jesu in ih mawhna hanga ih thuak ding thukhenna teng hong lak khiat sak zo hi (Rom.5:8). Jesu in ih piak ding leiba teng hong lohsak khin ahih manin eite in ih loh kul nawnlo hi. Jesu in sihna zo in hong tawh kikna in ih mawhna thaman hongpiak sak theih na dingin a ma sihna pen kicing hi cih hong lak hi. Tua ahih man in Jesu bek Gumpa leh Topa a hihi (John.14:6 ; Sawltak.4:12 ). Jesu pen na Gumpa leh na Topa in na sang ding hiam?\nJesu pen “na” Gumpa leh Topa a hi hiam? Christian biakna pen biakinn ah paina, pawituamtuam bawl na, mawhna bawl loh na bangin mitam pi takte in ngaihsun uh hi. A hizongin Christian biakna pen hih bang ciang bek hi lo hi. Christian biakna man pen Jesu Khazih tawh a tawntung in ki pawl den ding hi. Jesu pen Gumpa leh Topa a sang cih a khiatna in amah upna leh muanna cih nopna ahihi. Midang te upna tawh in gupna ki ngah lo hi. Adang na sephoih sepna hangin zong gupna ki ngah lo hi. Hotkhiatna ngah theihna dingin Jesu pen Gumpa leh Topa a san kul a, ama sihna in ka mawhna thaman teng hong loh sak hi ci a muanna leh ama thawh kikna in tawntung nuntakna hong pia hi ci a upna ih neih ding ahihi (John.14:6). Jesu pen na Gumpa leh na Topa a hi hiam?\nJesu Khazih pen na Gumpa leh na Topa in nasan nop leh hih bangin thu na ngen ding hi. Hih thungetna leh a dang thunget na hangin gupna na ngah kei ding hi. Jesu Khazih in mawhna kol sungpan honghon khia khin zo hi ci in upna hang bek tawh in gupna na ngah ding hi. Hih thungetna pen Pasian um na hih lam ama tungah gen na hi a, ama hong piak mawhmaina hangin ama tungah lungdam kohna zong ahihi. “Topa aw, keimah in nang kong lang do na hangin thu khen na a thuak ding ka hihi. A hi zongin Jesu Khazih in ka thuak ding thukhenna teng hong lak khiatsak khin zo hi. Nong piak mawhmai na ka ngah zo a, gupna ka ngah theih na dingin nang kong muang hi. Tu in Jesu pen Gumpa leh Topa in ka sang zo hi. Alamdang nong hehpihna leh mawhmaina – tawntung nuntakna letsong hangin lungdam kongko hi! Amen!’’


url: =Zomi te lawm ki ngaih zia ~ Rev. Thang Siam Lian :: ZOMI DAILY\nZomi te lawm ki ngaih zia ~ Rev. Thang Siam Lian\nposted on 10 August 2017 at 7:15 am Lomkholna: Article\nNungak tangval khat a kingaihna thu amau’ mithek zia-in ki thei hi. Tua bek tawh kingai taktak cih kithei lo a, zawlla, zola peuh a sak khawm a kikhakna panun a kingai a hih lam uh ki theithei hi. Nungak leh tangval a kingai hi, cih a ki telna a om ciangin tangval in, a ki hotuahpih mahmah khat sawlin angaihna va dong sak hi. A lawm dong pa nitakin va hawh a, meipamah va tu hi. Innteekte in, “Nidang a hong hawh ngeilo, tu nitak a nong hawh zenzen ut nei khat hoih na hiam aw,” ci-in lamdang sakna tawh dong uh hi.\nLawm helpa in, “Hongt hawh mawkmawk hing e, a cih hangin nungak in na zetheih p ian pah a hih manin, a ciah ciangin tuuibuk tawh zui khia a, Tuibuk nuam aw, a cih ciangin, lawm hel penin thungen pih nuam ahih manin, inn sungah sang pah loin, “Duh nai ke’ng lah cilo, duh ing lah ci loin paipai a, nungak in zong zuizui hi. Innka a tun ciangun a lawm’ sawlna thu teng nungak’ tungah gen hi.\nLawm hel pen in a lawm’ vaikhakna (sawlna) bangbang a siam tawpin a gen ciangin ngaihsut kicing lo ahih leh mang pah peppep a, ngaihsut kicing ahih leh, a tak sang lo bang keek khatin kibawlin, “Na cih takpi uh hi ken cia lam kim mual tenga mi’ ciamnui guicinna peuh ding hi lel in teh hong mang ngam ke’ng, na kamsiam uh hi lel in teh,” ci-in na dek bawl phot hi.\nLawm helpa in, “Nang tua bang ci na hih ciangin a it lo, a ngailo hi nicin, a hi zongin ka lawm in bel nang hong itna sawtpi hi khin ahih manin kei nong khualna-in ni nih ni thum bek ahi zongin hong mang ta peuh in, ka lawm’ kiangah bang ci gen kik hong ding ka hiam,” ci-in gen hi.\nTua ciangin nungak lungpilnu in ngai napi a dekna bek ahih manin, mang kik a, tua bang na cih ngaungau leh lah “Hi ta ve” ci kik hi. Lawm helpa in zong, “Tua ahih leh tu a teng bek zong ka lungdam mahmah in, zing tak ciangin ka lawmpa tawh hong hawh kik nung in tuibuk umta khat hong pua nung ei, tuibuk na tep in maw,” ci-in ki vaikhak uh hi.\nTua ciangina lawm in lawm hel dinga a sawlpa mah tawh kithuah a, tua a ki thuahpihpa pen, “Bawmta” kici hi. Bawmta pa tawh kithuahin nitak simin nungaknu’ innah va hawh uh a, “Lengkhawl” kici hi. Lengkhawlte in za-ip no khat leh tuibuk umta khat pua-in bawmtapa masa-in va hawh uh hi. a nihun meipamah tu uh a, bawmta pa sak nungin, a lawm ngaipa khangnung hi. Tua ciangin nungak in ankhing pia a, a bawmtapa’ angah pai tektek hi.\nA ciang ding uh ciangin a lawm ngaipa masa-in a bawmtapa nunung hi. Ciah suak sam lo uh a, innka-ah na khawl uh hi. Nungak in zong tuibuk theipi khat tawh a nungah zui hi. A kiang a tun ciangin a bawmtapa in a tuibuk umta puak pen nungak pia hi. A nungak in zong khuamial lakpi mahah na sangin tuibuk thun sak a, a siamte in seh thum suah seh nih bang thun thei hi. A piak kik ciangin nungak pil ahih leh a puanak mong tawh umta kawt nul keu sak phot a, tua khit ciangin pia pan hi. Ngaihsut kicing lo nungak ahih leh a khawtpi-in pia hi.\nTua bangin nitak siminhawhhawh uh a, zawlthu gen tuan nailo uh hi. Kha thum kha li bang a phak ciangin a nungak in hong ngai taktak ahi tam, ci-in ze-et a, ” Hi tanvai kei kiang ahong hawh a, kamsiam takpi zong za lo, na it na ngaih kiang a na paiding kei hong khaktan suak ing, tu-in hong hawh nawn kei le ucin no adingin hoih zaw ding hi,” a cih ciangin a lawmpa in, “Ke’n lo buang it dang ngaih dang peuhmah nei ke’ng ka tal tangin nong sawn kha liang zongin hong hawh teitei ding hi’ng,” ci-in thukkik hi. Hi bangin amau gel ki ho theih nadingin kha thum kha li bang a phak ciangin a bawmtapa in zui nawn lo hi.\nKi-it kingaihna lungsim uh aki tel taktak ciangun, a lawmpa in thuciam a, “Tu-in nang na sih leh kei zi si hi ding hi’ng, tua mah bangin kei ka sih leh nang zong pasal si hi ta ding na hih manin kuamah a lungkia om kei ni, mittawh khelbai-in ih om zongin kuamah ki nusia nawn lo ding hi hang,” a cih ciangin nungak in zong, Hi mah hen o a cih leh tua ni akipanin a kiteng khin sa zah mahin kituah pah uh hi. Hih zah tawh a thu a kikhin om a ahi zongin zuthawl a zangte in zuthawl pia lai uh hi. Hi zah a kamciam kip a neih khit ciangun a lawm a gual lakah zukham sul bek ahi zongin, midang tawh gen banna a om ding ut nawn lo uh hi.\nBawmtapa in alawmte gel ki-it kingaihna “Kip” hi cih a theih ciangin, a lawmpa’ nu leh p a’ kiangah, “Mo” na deih uh leh pi ve vua” ci-in ciamnuih leh cihtak thuahin gen hi. Tua banga a va gen ciangin a innkuanpihte lungdamin “Tua banga a it a ngaih om thei a hih leh nuam ve hange,” ciin a nitak ciangin thallohpa leh tanute in zu bel khat tawh a pi dingin va kuan pah uh hi.\nNungak leh tangvalte ki-it kingai thei zenzen uh ahih manin na tuu leh na hei uh hong kawm hi ung ei,” ci-in nungak’ nu leh pa’ kiangah zu bel khat tawh va kuan uh a, a thu gen ding teng uh a man khit ciangin inntekte in zu bel khat mah pua kik sakin mo tawh ciah uh hi. Mo pen a lawmpa’ inn a va tun ciangin meipam khuamial lakah tu khilkhialin mo zu phuak a nek khit uh ciangin numeino aom leh mo tawh lumkhawm sak phot uh a, zingsang khuavak ma deuhin a naw lamah ciah kik phot hi.\nZingan nek sungin thallohpa va hawhin, numei khat tua mo zui dingin seh hi. Tua a seh nu lokuan van teng tawh kithawi-in mo vaikuanna peuhpeuhah va khuanpih a, anitak vai ciah ciangin mo tawh mo neipa’ innah ciah khawm uh hi. Sing puak khat tuak tawh vai hong ciah uh a, mothak zong innteek suakin an ne pahin an neek bawlin zingtui, zing sing la-in tui tawh ding teng aman khit ciangin mo zui nu tawh a pate’ innah va hawh khawm uh hi. Tua banga a va hawh ciangun a nu a pate in thukhualna leh deihsakna tawh, “Numei vak ciah hak hoih lo hi, ciah hak lua kei un, tu mahmahin ciah un,” ci-in sawl zaw uh hi.\nTua ciangin zi leh ta a a ngaihsut huh uh hi ta a, ahi zongin lumkhawm sak pah nai lo uh hi. A kipi zawh uh kal khat a cin ciangin siampu sam uh a, ak khat tawh “Ak mit etna” cih nei sak phot uh a tua khit ciangin lumkhawm sak pan uh hi. Tua ak multe awh dingin bawl uh a, a innkuanun ok sak uh hi. Hi bang a a bawl uh pen a thupi mahmah khat a a ngaihsut khat uh hi a, “Kha hualna” kici hi. (A kha uh gawmkhopna khat a a ngaihsut uh ahi hi.) Tua nitak tak ciangin a lawmte in thei ngawngaw uh ahih manun a sawm panun pum zawn uh a, a lupna ding vua a bawl thak dawhdanah sialin ciah san uh hi. (Nidang lai-in tangvalte a inn vuah lum ngeilo-in mun khatah tangval teng giahkhawhman nei uh a tua pen “Sawm” kici hi.)\nMo nu pen a innkuanpihte khempeuh a lup khit gaih matengin a lawmpa zuan ngam peuhmah lo hi. Tua zan ngawngaw ciangin lumkhawm uh a, nupa suak taktak pan uh hi. Nidang lai-in tangval khempeuh sawmah giak uh a, zi a neih matengun a sawm uh lawi ngam lo uh hi. Zi a neih ciangun a giahpih a sawm lawmte in, “Nong nutsiat man” ci-in zu bel khat liau sak uh a, “Ang khen zu” ci-in a sawmah ne ngeingai uh hi.\nA kiten hangun ki lei pak lo uh hi. Mo in nau a paai ciangin a hi zongin, a khawhsa a tun ciangin ahi zongin thallohpa vaihawmin, “Ih mo pen guak om nawnlo ahih manin, papite in, “Guhsia leh haksa” a cih mah bangun sih khat man khat tuak kha zenzen le’ng, hoih kei incin, ih sunghte’ pialkhang va kawt sak ni,” ci-in vaikhawmna nei uh hi. Tua ciangin zu bel khat pua-in a sunghte’ innah va lup uh a, a neih uh leh sum tawm bang kiging uh hi.\nA tanu pa in zu bel puak leihin a pai teng lak panin thugen dinga thugen siam khat a tonpih uh, “Tam si” kici a, tuapa leek sak hi. Zu leeppa in a zawh ciangin a tanu pa kai hi. Tanupa in ama nek bangbang inntekpa pia nuam ahih manin, zu bel pen a leeppa aa’ sangin thuktum suk sak zaw deuh hi. Ama nek bangbang innteekpa in ne pah a, innteekpa nungah zubawlpa in hoih a sak bangin kai hi.. Hih amsa zuleep thum teng aki khit ciangun apina thu uh “Tam si” pa gen a tua pen “Thu sung” kici hi. Innteek lamte zong meltheih teng samin phaitam lamah kamkumna khat nei uh hi.\nHih kikupna sungah innteekpa in a u a nau teng dongin, “bang zah ngen lehang kilawm sa nei vuam? ci-in a dot ciangin a sanggam sung pan a pau ngal khat in, ” Tau sawm ngen le’ng hoih lo ding hiam? a cih ciangin innteepa in, “Tau sawm na cih uh zong hoih sam mah ven, ahi zoingin mi banga nikten puansilh, tuzat heizat, khi-awh taubuh, a hoih a pha a guan zo ding lah hilo hang a, a kilawm khat om ding hi,ngaihsun dih un,” a cih ciangin papite in, “Mo thu leh misi thu bel innteekte’ thu hi, a cih mah bangin ka tuah peuhpeuh uh a gen hi ve ung in, innteek pan nang hoih sak bangbang hi lo ding ahia,” a ci-in a thukimna teng uh a kuante’ lamah sung (pulak) kik leuleu uh hi.\nTAU THU:- Khangluite in tau a cih pen tu hun a pek guk tawh kikim sak uh hi. Ahi zongin tau khat sang a a tam zaw a kingetna peuhpeuhah, amasa pen tau khat pek guk pai hi a, tua ahih kei leh vok tuk thum khat ahih kei leh puandum khat ahi hi. A tau dangte pek thum, pek li, pek nga cih bangin kipia thei leuleu hi. A migite in thatang khat nangawn tau khat, tau nih cih bangin zong maisak thei uh hi. Pek guk ih cih bel nidang lai-in sial khat ciangin Ks.240 bang hi a, lawi khat ciangin Ks.120 bang bek man ahih manin tua tawh tuat lehang Pek guk bek ahih hangin tam veve ding hi.\nMAN THU:- Man a kiseh tak ciangin, tu a ih gensa zah gehtehna-in tau sagih bek hilo hi. Tuate banah pawl khat in “Nu man” “Tha man” cih bang zong pia thei uh hi. Nu man pen “Puandum” khat a hih kei leh pek li ngen thei uh hi. Pasal nei nu pen amau’ unau sungah a u’ sangin pasal nei masa zaw ahih leh, “U Kan man” kici a, a ute’ nget zahzah kipia hi. Ahi zongin pek sangin tam zaw ngeilo hi. Tu hun ahih leh ut zahzah a kilawm lo phialphial a ngen zong om thei a, a ngen lo zong om thei zel hi.\nMUAL KHUP:- Khua a pasal nei ahih leh mualkhup man ci-in gual thum bangin kingen thei hi. Gual khat ih cih leh dangka pek khat a kikim ahi hi. VAN KHAI:- Ta tampi anei hih leh To tam a neih manin paunakin “Liangkhai tam” kici hi. Tua Tote in min a tuamtuam nei uh a, “Liang khai” leh “Liang vei” hi a, hite gelkikimin gual guk tuak ahi hi.\nTUM BUL:- leh ZANG ahih leh tual li tuak kipia hi. Sa san ahih leh gual khat kipia hi. Hihte banah a tuamtuam a om hangin hihte zaha a thupi omlo hi.\nA min: Khiatna:\nVan khai tam:- To tampi nei cihna hi. Tua tote in sila mi, sila numei, sila pasal nei a, a om simin a kibangin gual guk la tawntung hi. Pia zo pah lo ahih manun sik thethu ahih manin “Van khai tam” a cih uh ahi hi. A gilote a zukham ciangun a inn nuai vua vok nangawn mat sak thei ahih manun, Tanu man sik lahna hang a’ cih paunak pen hih pan a hong piang khia ahi hi.\nLiang ziat:- To a a neih masak penpen liangziat kici hi. Bang hang hiam cih leh Pu sa a thoih ciangun a gan gawh uh a tak lam liang a piak uh kul hi.\nLiang vei:- A to nihna hi a, a tung a mah bangin Pusa a thoih uh ciangin a vei lam liang a piak uh kul hi.\nTum bul:- A To thumna hi a, Pusa a thoih ciangun, a phei tum bul a khe dawn lam a piak uh kul hi.\nZang:- A To lina hi a, Pusa a thoih uh ciangin a zang a nak thum kithuah a piak kul hi.\nSa san:- A To ngana hi a, Pusa a thoih uh ciangun To sa piak kul nawnlo a, “Tanu man” gual khat pan bek piak kul a, tua pen amakpa in a piak kul hi. (A tanu zi a a neite in piak kul cihna).\nSila pa:- Sila pasal pen in, Pusa thoihna bek hilo-in, ton sialsa pusa thoihna sa a piak mah bangin pia hi. Hih a tung a To minte pen a sa kaih mun zui a min kipia ahi hi.\nTA NEIHNA THU\nNupa kitenga a zi a gaai ciangin na sep sil bawl peuhmah, amah nau paai gai ahih hangin ki map tuan lo a, a kibangin ki sem sak veve hi. A suah ding ciangin pasal hat khat domin, a gil tung panin mek suk a, a hun ngak lai zek ni, cih mel om tuanlo-in thatang hat ciamin sal khiat dingin hanciam uh hi. (Tu hun a siahuan te’n thei leh pawh bang zahin a mul uh a kim zen tam maw?)\nNau suah khiat phetin temta khat tawh nau lai tan uh a, nau lai dam sian mateng nau lai tanana temta ki zang theilo ci sak se uh hi. Nau a suah ciangin a pumpi tunga a baal vuk tawh a kibangte silsial ding ngaihsun nawnlo uh a, tua ci bangmahin puansia khat tawh tuamin tun pah uh hi. Nau a kah leh zuha muam pah uh a, luaisungah vei lel uh hi. Nau a suah ni thum a phak ciangin mi kiphuak pah hi. Ni thu ma-in kiphuak man kei leh dawi in hong tuh thei hi cih upna nei uh hi. Kha thum a phak ciangin a sam met sak pan uh hi.\nNau in ek a thak ciangin, “Toh toh toh” ci-in ui samin ne sak uh a, ui a om kei teh, maiteh peuh tawh siak ziau uh a, a nin a siang don se lo uh hi. A nap a om ciangin, a nu ahi a, a pi ahi zongin, a cing khat peuhpeuh in a kam tawh tawp sak uh hi. Ama thu tawh an a neih theih mateng an muam uh hi. Kum 12 a phak ciangin tu hun bangin sangah ki puak cih bang omlo ahih manin, a nu a pa zahin na sep siam khin pah uh hi.\nNumeite in ta upa kum 12 bang a phak hun ciangin innluah ding a hih kei uh leh innpi panin inn tuan ding kipan uh hi.\nINN TUANNA THU\nInn tuan zawh kum thum ma peuhmahin, zawh ta leh hau ta leh gal-aih kul sak uh hi. A haute in gan lian zang uh a, A zawngte in gan neu zang hi bek hi. A neu akici pen vok ciangin ki ai thei hi. A lian cih pen Bawng, Sial, Lawi cih bang ahi hi.\nBang hangin gal-aih kul sak sese uh ahih cih leh, gal ai kei uh leh gal-aih nungin innkuang sungah a si khat peuh om zenzen leh, lang pen puan tawh khuh thei lo hi. Khuh thei lo cih ciangin gal a aih kei leh Tang ciing, Puansan tawh khuh thei lo cihna hi. Gal a aih kei leh puan san hilo puan kaang mawkmawk bek kizang thei a, gal la zong kisa thei lo hi. Gal-ai-te ahih leh gal la sa-in si vui uh hi. Tua pen Khangluite’ kidemna tungnunna, pasal taktak ahihna dan khat a a ngaihsut uh ahi hi. Tua late pen:-\n(a) Hamtaang kot inge, zaangta lai lawnge, ih khang gunpi tungah hen tawh gam gul bang ka vial aw e,\n(b) Zang va hong ham e, hen aw tho in nu tun a suih lung lau e, siang zingvai bang ka lap nuam hi e,\n(Awi deda-in kisa se hi)\n(a) Ka von tem bang na deih leh, zang ta va mat sak veh aw,\n(b) Zangta na mat zawh ciangin e, na deih paalah kuah aw, (Hih pen la tung sakin kisa hi.)\nA LA KHIATNA:\n(a) Taang ham zo khinin kawl gal bengin man ing. Lam kalah ka gal mat tawh, gul kivial bangin ka giah pih hi.\n(b) Khuavak dingin vasate hamta ahih manin, ka galmat aw tho in, manlangin pai ni, ka nu’ kiang hong tunpih nuam ing.\n(a) Ka tanu zi a deih na hih leh kei adingin kawl gal va mat sak phot in.\n(b) Kawl gal na mat khit ciangin na deih penpen tawh hong kiteng sak ning.\nRev.Thang Siam Lian\nPrevious: Sengam Sichuan sungah zinling in mi 19 si, adang mi 247 liam\nNext: Pentecost Ni leh Pawlpi Piankhiatna ~ Lang Khan Khai


url: =Puansawpna Laundry Shop sungah damiah lutin, RM15,000 manding laksak :: ZOMI DAILY\nposted on 8 September 2017 at 3:00 pm Lomkholna: Malaysia, News, Sawltak, World\nMalaysia, Gombak vengsung aom puansawpna (Self-service Laundry) saikhat ah damiah te’n vanmanpha asuhsak laitak, CCTV panin Video Record kibawlkha ahih manin, nungsungteng Social Media ah hongki thehzak hi.\nTua Self-service Laundry pen Taman Sri Gombak vengsung ah aom hi a, nai 24 sung akihong (24 Hours Service) ahihi. Video sungah pasal nih Motorycle Helmet khukawmsa in, Laundry sungah honglut uhhi.\nHih thupiang pen abeisa Friday zanlam in thupiang kici a, Laundry saisungah puansawpding ngakin aom Customers te tungpan in damiah ataih uh ahihi.\nPasal khatpa in puansawpding in angak nupi khat temta tawh ngimvevasa in, aneihsa vanmanpha teng ngen hi. Tua ciangin Handbag suhsak in, tua nupinu pen akiau khatah vading in ci’n thupia hi. Tuaban ah apumpi tungah vanmanpha aomlaihiam ci’n ngetbeh hi.\nTua nupinu in apiaksawmloh ciangin adang pasalkhat honglutbeh in, temta mahtawh angimkawm in, nupinu ii akhut ah abulh vanmanpha Jewellery suhsak in, tuakhit ciangin taikhia vingveng uhhi.\nVideo: Robbers steal RM15,000 worth of items from woman\nGombak OCPD Asst Comm Ali Ahmad ii genkhiatna ah tua nupinu in asawtlo in Police Report hongbawlpah cihi. Nupinu tungpanin sumtang Cash ngiatzong RM1000 bang laksak in, tuaban ah Mobile Phone, vanmanpha Jwellery honkhat leh Identification zong laksak cihi.\nDamiah te’n asuhsak teng avekin aman akituat ciangin RM15,000 bang manneiding cimawk hi. Tua guta damiah tepen Gobak Police te’n kankhiatding hanciam uh ci a, hihvai pen Gang Robbery Case tawh thu kibawl cih kiza hi.\nAlamdang ah hih damiah te alut laitak in hih Laundry Shop sungah pasal zong pawlkhat om uhhi. Akiu khatah pasal lukhu akang akhu (gammi biakna te) khatzong puansawpsa te akhepkhep in om a, damiah te’n tua pasal te bangmah cihvetlo uhhi. Tuaban ah tua pasal puankhepkhep pa’nzong damiah te awlmawh vetlolel in, asepding teng semsem lel hi. Malaysia ah Damiah bel tam acihin tammawk ei… Sawltak #zomidaily\nPrevious: Papi khatin atanu 623 vei buan ahih manin, kum 48 thong kiading\nNext: Mexico gamsung ah 8.1 Magnitude thahatna tawh zinling in mi 32 si


url: =Ka sungthu kiukhat (3) ~ Deih Tung :: ZOMI DAILY\nposted on 8 April 2015 at 1:36 am Lomkholna: Article, Deihtung\nNipi ni sim in biakinn ah paak na suang den a, biak inn na siangtho sak hi. Pasian thu na hahkat a, a zui mawk mawk hi lo in na lungsim tak pi tawh na um hi. Biak inn kim teng na puahsiang den a, biakinn sung zong na siang tho sak hi. Nang pen na lungsim siangtho mah mah a, zuau na genthei kei hi. Biak inn siangtho sak den na hih man in Pasian in na lung sim zong hong siangtho sak hi ding hi. Na lungsim a siangtho lam pen na maisuah tawh ki thei hi. Na lungsim hoih a, na meel zong a hoih hi. Biakinn ki khop ding ciang in ka inn ah nong zawn a, Labu leh Laisiangtho bu zong nong puak sak a, biakinn ah nong pai pih hi.\nThu nget dan, laisiangtho sim dan, biakinn sung ah om dan, mi tawh ki ho dan, thu gen dan, lasak dan nong hilh a, mite tawh ki liangko kim in ka om theih na ding nong deih hi. Khangno makai ka sep ciang in zong nong theih siam a, a ki sam bangbang gen kul lo in nong huh hi. Midang te in a phawk khak vet loh thu hoih pawl khat zong nong gen a, ka theih na khang tuam in ka nasep na ah maipha ngah in min hoih ka ngah hi. Pasian thu sung nop ka sak na ding in nong pan tah a, kikhop hun a hih nak leh nong ki khop pih hi.\nBiak na tawh ki sai pawite, khangno thu sin te ah zong ih pai khawm a, hih hun te in ka hun nuampen te a hihi. Midang te buaikul lo in annek tuidawn ding na vai hawm a, midang tam pi na khual hi. Midang nungak dang te in kei hong ho pih uh ciang in hoihtak in na na om a, nong nawngkai sak kei hi. Midang tangval te in nang hong hopih in zawlthu hong gen uh ciang in ke’n lawm ngaih nei khin ing na ci a midang te lam et na na pia nuam nawn kei hi. Mi ki cian na hih lam tangval tam pi in hong thei uh a, hong ngai semsem zong tam pi a om lam ka thei hi.\nNungak pawl khat in zawllai hong khak te zong nang na thei a,a thei lo ki neih in na sim nuam se se kei hi. A hi zong in na lung sim ah na heh giau guau ding lam tak ka thei hi. Hih bang hun ciang in nong laikhak cil pen pen nika phawk kha hi. Nong lai khak cil ni in nitak nai 6 sat khit deuh khua mui kuan hi a, ka inn uh ah hong pai in lai nong pia hi. Na lawm te khat tawh nong pai a, ka khut sung ah lai nong koih a, kua mah thei sak kei o nong ci lai hi. Nong lai khak ka sim masak ni ding pen bel ka khang khiat zawh ka dip a phut ni pen hi ding in ka um hi.\nIh kum hong tam to sem sem a, zi nei pasal nei thei ding ih hi ta hi. Nidang in a hih leh sangkah na,ki mawl na ah lawm danin ihki thuah a, tu in a hih leh lawm ki ngai dan in ih ki thuah to ta hi. Ei bel ih ki theih sawt ta a hih manin bang mah in ih vei nawn kei a, ahi zong in midang te in ei tegel ih ki thuah lai tak hongmu limlim in lawm ki ngai hi cih hong thei uh hi. Hong mu khem peuh in ki tuak tak uh cei, na meel uh zong kong etet ciang ki sun mah mahhong sa ing hong ci tek uh hi.\nNidang in ih khangno zaw deuh ih sangkah lai a, na meel sang in na kum hong tam toh teh na tha hong ki cing to semsem zaw a hih man in na et lawm semsem zaw hi. Nidang in a hih leh sang lai sim na, na lungleng na teng tawhtha na nei kei a,tu in a hih leh ihmut kham zaw deuh na hih man hiam na tha a ki cing zaw hi. Na tha kicing zaw a, nang hong ngai pen nang hong mungei tangval khempeuh a hi mai hi. Khuasung ah ih vak ciang ka lungpa tauh khat om a, tua in bang hiam cih leh tangvak dang te in hong tup gawp ding uh ka lau hi. A hi zong in nang na lungkham ding uh hong deih lo uh a hih manin kei kua mah in bangmah hongcih sam lo hi.\nZi nei le cin bang sem ding na hiam? Koi ci nuntak sawm na hiam ci in nongdong gun a ka ngaih sut na tam pi nong beh lap sak hi. Nang tawh ih kiteen ciang bang sem ding a, bang ci nuntak ding cih na lungkham khol a, saupi tak na ngaih sun khol hi. Na lungsim khem peuh tawh keitawh ki teeng ding in na ngaih sun khin a, na lungsim sung khem peuh ah bang mah thudang thawl zo nawn lo hi. Khat vei khual na zin lai tak in na lawm te tawh phone na ki ho leh kei leh nungak dang te ki thuah ci in na lawm te in nang hong khem uh a, na lawm te hong khemna um na hih man in kei phone nong set a, thu nong dong hi. Banghang a, midang tawh ki thuah na hiam? Ke’n nang tawh ih mai lam ding thu tam pi ka ngaih sut lai tak hihbang thu ka zak pen kei a ding in lamet na a bei na tawh ki bang hi nong ci liang a, a hi zong in hoih tak in a thute kong gen ciang na lung a kim kik hi.\nKa neu tungpan ki pan in sanggam numei ka nei kei a, numei tawh ka ki thuah ngei kei hi. Numei tawh ki thuah ngei lo ka hih manin ka kam siam kei hi. Kam khat ka pau pen numei te a ding in kam khauh lua thei a, ka nu bang in tua ci pau kei in ci in thu hong hilh den hi. Nu mei te tung ah kam ciam pia kei in la, numei te kha sia sak ngei kei in ci in ka nu in thu hong hilh zelzel thei lai hi. Bang hang hiam cih leh numei tawh kithuah dan ka siam kei a, numei te om dankhawl dan ka tel siam kei hi. Ka nu in khua sung ah numei kua hoihna sa pen hiam ci in hong hem dot gun a, nang bek mah hoih kong sak na thu ka nu kiang ah ka gen zelzel hi. A hi zong in nang hong ngai tak tak ka hiam? Nang kei hong ngai taktak na hiam? cih pen ka lung sim ah ka thei kei hi. Nang nong ngaih na ka thei a, ke’nang hong ngai taktak ka hiam cih ka tel kei mawk hi.\nLawm ki ngai te pen ken nang hong ngai ing,hong ki ten pih taktak ding hi ing ci in ki kam ciam ngau ngau uh hi cih ka za ngei a,a hi zong in ei pen tua dan in lah kamciam ki pia lo in hong ngai ing zong hong ci ngei lo ka hih manin nang pen na kum hong tam pian toh tawh na lung sim khat hong pa lang hi.Nikhat ni teitei teh hong ngai ing ci in hong gen na in teh ci in nong ngak ngak a, nong ngak ngak na in huntam pi hong bei to hi. Na lung kia a, kei tung ah na heh hi. Banghang hiam cih leh kei hong ki teen pih in nong ci a, nong gen na thu tha khat thu in hong dawng kik pah thei lo ka hih man in tua ni pan ki pan in khual zin mang in mun dang ah na pai mang hi.\nKei tung ah na ngaihsut na khem peuh nong koih a, na ngaih sut na a lian penpen na ngaih sut a bat loh tak teh a heh na hihi. Ka ngaih sut na ah nang pen mundang ah a taimang zo ding in kong lam en kei a, ih ki teen ding tawh ki sai tawm khat a ngaih sun lai nuam leh hun tawm khat a la nuam lai ka hihi. Banghang hiam cih leh sum leh paai ka zong nuamlai a, inn mun lo gam ki cian tak in ka om nuamphot hi. Mundang ah na pai mang ni zan pen ka mangsung ah zan tha pai in kong man a, lamdang ka sa hi. Tua zan kamang sung a ih ki thuah leh ih ki muh in ihki muh tawp na hi a, tua zawh ih ki mu kik nawn kei hi.\nNang pen na meel hoih a, na migi hi. Kawk ban na nanei kei a, hoih loh na na nei kei hi. Hih lei tung ah ka mangngilh zawh nawn loh ding nungak meel hoih na hi a, nahoih na in a bei thei lo ding hoih na a hihi. Bang mah a thei lo, kei bang lel nong ngaih khak pen ka nuam hi. Ka angtang a, mi tam pi in hong theih lawh tuam hi. A hizong in lawm a ngai thei vet lo ka nuntakna leh lawmngaih ki ci a thei lo a tel siam lo, kei nong ngaih khak pen nang na khial hi. Lawm a ngai thei vet lo kei nong ngaih khak pen Nang na khial hi….Nang na khial hi. (Zolai khantoh na ding deih na leh Zomi Khangno te in laisim na lawp na ding uh deih na tawh nungak leh tangval thu kong gelh hi) Deih Tung\nPrevious: Na khantoh nop taktak leh!\nNext: Etteh huaite enteh (2) ~ Thang Siangh


url: =Global Buanli Family: Tulaai Leitung Thuthang tuamtuam updates August 25, 2013\nTulaai Leitung Thuthang tuamtuam updates August 25, 2013\n· Gamthumna atungsa Zomi te ading Inn lam a om sanggam u le nau Nu le Pa asamnuamte Pu Thang Pil Mung deihsakna tawh gammi suahmasak kuullo, P3 Program August 29, nikaai nai 6pm in Teleconference kici phone tung mitampi thukikupna omding a theihnop bangbang Zomi pautawh kidongthei in Mikaang Immigration thutel te in ongdawng ding hi. Alungluutte in thukikupna munding 630-568 6111 ah thukikup hun ma in dongmasa ding ci hi.\n· Kawlgamsung Sagaing Division Thankong khua ah 8/24/13 nitaak nai 10 pawl in Kawl numei khat Islam biaknazui pasal 3 in buansawm cih thuthang hang in mipi sona kipan a Islam biakna zui te inn inn 30 leh vanzuakna sai pawlkhat meitawh kihaal tum hi.\n· Kawlgamsung a Mualmi thautawi kheempeuh leh Kawlgam gaalkaap te kilemsiang na October khasung in nei in ataangko theihnading in Mualmi thautawi kipawlnate leh Kawlgam kumpi kilemna bawl in ahanciamsaan laaitak hi a hithutawh kisai in August 31 ni in Nyipidaw ah Mualmi thautawi makaaite leh Kawlgam kumpi kilemna bawl te thukikupkholna omding hi ciin SSA makaai U Sai Hla in 8/25/13 ni in genkhia hi.\n· Kawlgam gaalkaapte in 8/23/13 ni in India gamkaantan in India gamsung Holenphai khua ah phualsaat hi ci in India gam akihawm thuthang kizaakna Time of India in 8/25/13 ni in gelhkhia hi. Hih thutawh kisai in Manipur kumpi in India kumpi tung ah bangcihding cihthu dong hi ci in genbeh hi.\n· Syria gam buaina a nasiatsemsem natawh kizui in Obama leh USA kumpi in avui atang tawh nuaiding in khensatna aneih aleh USA gaalkaapte akiging linliansa in omta hi ci in Malaysia gam angaihhawpak USA Defend Secretary Chuck Hagel in Malaysia gampan 8/25/13 ni in genkhia hi.\n· August 21 ni a Syria gam Damascus ah Syria kumpi te in Chemical gaalvan zang in mitampi athah namun ah 8/26/13 ni in UN Chemical gaalvan kantelte luut in vakantel din g hi ci in UN General Ban Ki Moon I zumpi te in 8/25/13 ni in taangkokhia uhhi.\n· Mexico gam khanglam Tabasco state ah mun kituah mi 250 apua meileengpikhat 8/25/13 ni zingsanglam in kibung a mi 5 sipah in 15 sang atamzaw liam uhhi ci in Mexico kumpi te in taangkokhia uhhi.\n· Nungkaalsung a India gam Mumbai khuapi sung ah maanzaih thukan numeino kum 23 abuan ding a upmawh angana leh atawpna ahi Pasal khat Mumbai palikte in 8/25/13 niin manta ci in thuneite in genkhia uhhi. Mumbai khuapi ah 2012 kumsung bekbek in numei buanna 221 vei om a Delhi khuapi ah 463 vei om hi cizen hi.


url: =Florida, Orlando City sung aom Warehouse sungah thautawh mi 6 kikaplum :: ZOMI DAILY\nposted on 6 June 2017 at 2:13 pm Lomkholna: News, Sawltak, USA, World\nFlorida, Orlando City sung thaukikap buaina vaitawh kisai in Orange County Sheriff Jerry Demings in agenkhiatna ah thautawipa pen Warehouse sungah nasem ngeikhat hi a, ahi zongin abeisa April khasung in nasep kikhawlsak, aki hawlkhia khat cihi.\nTuapa pen Monday ni in anasep ngeina Warehouse sungah lutkik in, thautawh Warehouse sung aom mi 5 akaplup khitciangin anunung ah amahzong amahleh amah kikaplum ci Reuters pan kiza hi. Thautawh akikaplum avekpi in mi 6 tak himawk hi.\nTua thautawipa pen kum 45 aphakhin khat hi a, abeisa inzong Criminal Offenses aneingei khinsa khat cihi. Ahi zongin Monday ni Warehouse sungah kikapna pen Terror Organizations khatpeuh tawh kizopna omlo hi ci’n Jerry Demings in genbeh hi.\nNasep aki khawlsak pen lungkim hetlo in anasepna ah hong paikik in, aphialkapgawp ahihi cimawk hi.\nJerry Demings in agenna ah zingsang 8am hunpawl in Warehouse sungah thau “handgun” khatleh temta tawh lut cihi. Hih Company pen Recreational Vehicles leh Campers akibawlna Company khat ahihi.\nAtemta pen zangmanlo a, ahi zongin athaupuak tawh tua Warehouse sungah nasem mi 5 kaplumman hi. Tua Warehouse sungah adangzong nasem mi 7 bang omlai uh a, tuate bangmah ki kapkhakna omlo cihi. Anunung ah thautawipa pen amahleh amahzong ki kaplumziau hi.\nVideo: Fired Employee Kills 5 at Orlando Workplace – CNN Breaking News\nAbeisa 12 June 2016 kum inzong Florida, Orlando khuasung aom Pulse Nightclub sungah thautawh kiphialkap gawpna khatvei omngei a, mi 49 takin sihlawh ahih manin, Modern U.S. History sungah ahuaisiapen “Deadliest Mass Shooting” in aki ciamteh ahihi. Asi tuazah banah aliamzong mi 58 takbang phamawk hi.\nMonday ni Warehouse sung kikapna ah amukha nasem khat ii genna ah nasem numei khatpen Washroom sungah aom laitak hi a, thau kikap aging kaza cihi. A etkhiat ciangin mikhat sualtung ah asisa in aom galmuh hi. Tuapa pen nasepna a Boss pan nahimawk hi. “My boss is dead” ci’n a sanggam numei khatkiang ah phone hopih in genkhia cihi.\nRelated: Florida Everglades ah gulpi lianmahmah khat kiman in gulmat thaman $375 ngah\nTua nasemnu zong thautawh akikapkhak lohhang in lauthawnglua ahih manin, zato ah kipuak in kikem cihi. Florida Governor Rick Scott inzong cikzialo in ngongtatna aneite hangin asi te adingin thu ngetsakni ci’n khuasung mite tungah pulak khia hi. ZD Sawltak #zomidaily\nPrevious: China ah “Petrochemical Plant” khat puakkham in mi 8 si, 9 liam\nNext: Philippines kumpi langdo te nungkin in sumlom honkhat nusia in tai


url: =Malaysia ah Zomi Nam Ni siim phei – 3 ~ Hau Za Cin :: ZOMI DAILY\nposted on 28 February 2015 at 7:04 am Lomkholna: Article, Hauzacin, Zomi Nam Ni\nMalaysia ah Zomi Nam Ni siim phei – 3\nLeitung mihingte in muhnop a sak uh nam nih om a – innkong mai a naupang tualbual leh pak huan a pak hoih pak dimdem. Zomi leh Zogam in a ngak dimdem Zomi naupangte in Ëden Huan Thak i Zogam nuam cih la hong sak uh ciangin mipi in pakta lua in khut kibeng ziahziah hi. Lasa bek hilo in ZEC Kota Damansara sangnaupangte in khut leh khe vik in pumpi kihei pelpel in hong kituak diamdiam uh a, nakpi takin muhnop in lungsim hong lawng hi. Kikhop makai Francis Khampi kammal kawmpak hile hang “khuvam” hi. Guai, i ngak leh i kingakna ding ahi pah ding Zomi sangnaupante in – i Zogam puah in zuun peuh leng mun dang, gam dang kingai lo dinga, ei adingin Eden Huan Thak bang hong hiding hi, ci uh hi. Bil nei khempeuh in za ta hen.\nSangnaupangte limlah khit ciangin stage nung lam pan awging khat hong kiza a ‘a zi leh amah kua mu nuam zaw?’ cih himawk hi. Bang cihna hiam ciin mipi in kikhuadak heihawi kei hi. Kikhop makaite in, thugen dingin Rev. Dr. Go Chin Zam, Asst Gen Secy, Global Zomi Alliance sam ni a ci nuam uh na hi a, mipi in ‘a nih un’ a cih khit uh ciangin khutbetna tawh muak ziahziah in thugen dingin Sia Zambawi stage tung lam ah hong tuanto theuhtheuh hi. Zomi makaite pen a pai diakdiak cih bang omlo in thanuam takin a diang leklekte ahi uh hi.\n“Zomi te in Zomi Nam Ni ki lawplua in ni tampi kizang nuam a, Malaysia bangah ni thum zat dingin makaite in hong gel uh hi,” ciin a gen ciangin mipi in diksa lua in khut kibeng kik ziahziah hi. A ni nihna leh ni thumna pen makaite tutkhopna leh thusinna hun hiding hi. Zomi Nam Ni hun sung tawh kituak in Zomi khua tuamtuam in zong Khua Pawi bawl in khuabup kimuhkhopna leh makai kitelna hun tuamtuam nuamtak in na zang thei uh hi. Sia Zambawi in mailam ah Zomi Nam Ni pen a ni bek hilo in a season/khuahun in i omsak mai ding hoih lo diam ci liang hi. Kei zong hi kasa hi. Zomi Nam Ni hun sungah Zomi Nam tawh kisai vai tuamtuam nei in Zomi tawh kisai nasepna tuamtuamte uangbawl semsem leng hoih dingin ka ngaihsutna sawtta hi. Sente in Sen Kumthak (Lunar New Year) pen ni 15 sung bang zang uh a, Christmas hun zong ni 15 sung mah zang uh a, Kumthak hun zong ni 15 sung mah innzepna, pak suanna, letsong kipiakna (present kipiak hun sung) zong tua mah bangin na zang uh hi. Tua hi a, Zomi Nam Ni zong a nipi banah tua bangin a hun omsak to lai leng hong nuam semsem lai ding hi.\n“Leitungah mihing nam nih om hi: Zomi leh Zomi hih a utte” hong cih ciangin mipi in khut kibeng ziahziah hi. Zomi te hampha a, Zomi hih utte zong hampha veve uh hi. Leitung pen tua banga paipai hita hi. Ama’n a gen zom zelna ah, “I tuntunna ah Zomi Nam Ni zang ding hi hang. Zogam ah i om lai in zong Zomi Nam Ni zang hang. Gam dang i tun ciangin zong Zomi Nam Ni zang ding hi hang. Gam thumna tungin lungtup tui bang a tung zongin Zomi Nam Ni zang ding hi hang… I minam lamto in, pahtawi in thupi sak in picingsak ding hi hang. Bang hang hiam cih leh Zomi te pen minampite hi hang. Nampi lungsim nei hi hang. Zomi te in midangte huai in kawi in sam in lawmbawl in khual hi hang. Midang i khual bangin midangin hong khualloh ciangin zong Zomi te lungduai takin a thudik a genkhia a, a dinpihte hi hang. Minampi lungsim nei in ei bek kikhual hetlo hi hang. Minamneu lungsim neite in amau bek kikhual tektuk uh hi. Zomi te tuaci lo hi hang. Zomi leh Zogam bek hilo kim leh pam zong a puah sawm, a puah dente hi hang.\nZomite pen eima ngeina mahmah a kembit zo dingin a thupite hi hang. Tuni in zong Zopuan nong silh zihziah vua kilawm in ka muhna peuh etlawm ka sa hi. Minam lahna puan khat ciat i pumpi tungah i baat manin lungdam ngiat ing. Minam khat i hihna hong lak a, thupi hi. Kei pen Zomi ka hi hi. Zomi hong ki-eng hi. I vekpi in ci zuaizuai leng utphial ing: ‘Zomi ka hi hi. Kei hong ki-eng hi’.\nI maban ah Zomite, mite mai ah maingal takin hak gega in kimuang tak in kampau in mite mit et kilkelsa in hopih to den ni. Tuni ciangah i hihna te thupi hi. Mite mai ah nam neute omzia bang hilo in minampite om bangin om gega ding hi hang. Ahi zongin kiphasak hetlo ding hi hang. Mi pawlkhat mi mai ah a kiniamkhiat kineih in a lungsim tawngah kiphasak uh hi. Tua bang in Zomi om ngeilo hi hang. Tun zong gamdang USA khawng i tun ciangin mite in hong dot leh ‘Zogam ah bang sem ngei na hiam?’ hong cih pen, “Ka tupa pen America President ding pa hi,” ciin na dawng un. Na mailam limci mahmah ahihna tawh dawngin na lak hamtang un (mipi in khut kibeng ziahziah hi).\nMailam en in nunglam thu ah a tuang, a tualbual nawnlote hi ni. Nunglam sepsate ah bual nawnlo in mailam pen thupi bawl in mainawt ding hi hang. Mailam ah Zogam singkungte a nosuah kikna dingin hanciam ding hi hang. Singkungte suan kik ding hi hang. Zogam ah ‘lam kiangah a tuk kuate hiam’ cih a zong dingte hi hang. I singkungte zong tuk hi. I mual leh guamte, i suangtum leh lopate zong tuk hi. I mipih sapihte zong a tuk om hi. Tuate a zong dingte hi hang. Samaria mihoih pen kua hiam cih tuate i zon ciangin Zomi sungah hong kidawk ding hi. Levi mi omlo, Siampi nam zong hi tuanlo; Samaria mihoihpa ganhing in zong hong zang thei hi. Samaria mihoihpa bek hilo a ganhing in zong mite hoihna dingin, mite damna dingin nasem hi. Mite pua hi. A inn in zong cinate na tungsak lai hi. Tuni in nang leh kei zong Samaria mihoihpa bang, a ganhing bang, a inn bangin Topa in hong zatnopna peuh ah hong zat dingin i nuntakna kipiakhia ding hi hang.\nTua ahih manin – minampi i cihte pen:\n– Mailam khual,\n– Pasian leh minam khual,\n– Itna leh lainatna takpi tawh nasem hi.\nTopa in Zomi khempeuh thupha hong piata hen,” a cih khit ciangin a khutvik in mipite hong hopih ziahziah a, lungdamna leh pahtawina khut kibeng ziahziah in a tutna mun a tun dong kipahtawi hi.\nKikhop makai Sia Kam Mung in, “Zomi pawlkhat in Zomi Nam Ni a kihel khak loh ding dah lua in a nasep nangawn uh tawp in hong pai uh hi. Tuni in tua banga nasep khawl lianga Zomi Nam Ni hong siim teng na khut uh hong lik un,” acih leh ka muh manin zong mi 8 pan 12\nkikal peuhmah pha ding hi. Gam leh nam itna pen Zogam ah i om lai sangin mi gam ah ei thuneihna a tawm ciang kitam neih zaw, hong khangzaw a hi tam ka ci phial hi. Ahih kei leh ei thuneihna tawh i kalsuan nawnloh ciang i thuneih lai ngai in gam leh nam itna nangawn hong khang ahi tam ka ci hi. Leitung gam tampi suahtakna deiha kipante tua lungsim nak liat lua mahmah ahih man a, luang kham ngam ahi uh hi.\nPawlkhat bel nasep a khawl uh ciang, a gen dan siam bilbel in: “Ka boss te ka deih bang mello” ci ziau lel uh ci… ha ha ha…\nZomi Education Centre, Cheras pan Zangsi Seino te in lam lahna hong nei uh a, “I gam leh nam ading lam khawm tawng” cih la tawh hong lam ziahziah in nak muhnop, nak siam, lungsim hong lawng in i nam i ngeina tawh i khantoh ding, i kep ding ahihna hong lak a, tuate mah in hong gawm, minam khat i hihna hong lak na hi takpi hi cih hong phawksak hi. Ka zak kikna ah ZEC ah a sem sangsiate pen khasum ngah vetlo, amau leh amau mawtaw tuanman kipia tawm, a khe tha ding, a khut tha ding, a lungsim tha ding kipia tawma nasem uh hi cih ka zak ciang ‘lamdang’ ka sa a, hih thu Zomi khempeuh in i ngaihsut khop, i thungetna ah i phawk ding khat ahih ding hoih kasa hi.\nPrevious: Tulaai Leitung Thuthang Tuamtuam Updates Feb 26, 2015\nNext: Kum 67 Cinna Zomi Nam Ni (Feedback on Feedbacks)


url: =Siampi Laibu 1 - Tedim Laisiangtho\tSelect Bible\nTedim Laisiangtho Siampi Laibu 1\nTopa in Moses sam a, kikhopna buk panin amah hopihin hih bangin ci hi:\n"Israel mite tungah gen in la, amaute tungah hih bangin ci in: Note khatpeuh in Topa' tungah biakna na paipih uh ciangin, ganhing tawh na biakna pen bawnghon panin hita leh tuuhon panin hita leh na paipih ding uh hi.\n"Ama biakna pen bawnghon panin meihal biakna ahih leh, amah in a sitbaanglo a pa khat pia ding a, Topa' mai-ah a kisan' theihna dingin kikhopna bukkongah pia ding hi.\nAmah in meihal biakna ganhing lu tungah a khut nga ding a, ama-a' dingin kilemna bawlna dingin kisang ding hi.\nTua ciangin amah in Topa' mai-ah a bawngtal go ding hi. Aaron' suan siampite in a si hong paipihin, kikhopna buk konga biakna tau kimkotah a si theh ding hi.\nTua ciangin amah in meihal biakna ganhing a vun hawkin semnen ding a,\nAaron' suan siampite in biakna tau tungah mei koihin, mei tungah a ngeina bangin sing koih ding hi.\nTua ciangin Aaron' suan siampite in a sanente, a lutang leh a thaute, biakna tau tunga om mei tunga sing tungah a ngeina bangin koih ding a,\nAhih hangin a sungkuate leh a khete tui tawh sil ding hi. Tua ciangin siampipa in mei tawh kihal biakna, Topa-a' dingin a gim namtui, meihal biakna-in biakna tau tungah a vekpi-in hal ding hi.\n"Meihal biakna dingin ama letsong pen tuu hita leh keel hita leh a hon lak panin ahih leh, amah in a sitbaanglo a pa khat pia ding hi.\nAmah in Topa' mai biakna tau tung leilu lampangah go ding a, Aaron' suan siampite in biakna tau tung kimkotah a si theh ding hi.\nTua ciangin amah in semnen ding a, biakna tau tunga om mei tunga sing tungah a ngeina bangin siampipa in a lutang leh a thau tawh koih khawm ding a,\nAhih hangin a sungkuate leh a khete amah in tui tawh sil ding hi. Siampipa in a vekpi-in pia-in, biakna tau tungah hal ding hi. Tua pen Topa-a' dingin a gim namtui, mei tawh kihal biakna, meihal biakpiakna ahi hi.\n" Topa' tungah ama biakna pen vasa tawh meihal biakna ahih leh, amah in vakhu tawh ahi zongin, kawl vakhuno tawh ahi zongin, a biakna hong paipih ding hi.\nTua ciangin siampipa in biakna tau-ah paipihin a lu heektat ding a, biakna tau tungah hal ding hi. Biakna tau pangah a si taakkhiasak ding hi\nAmah in a tangkhai leh a multe bot khia-in, vut koihna, biakna tau pang nisuahna lamah lawnkhia ding hi.\nAmah in a khate-in balkek ding a, ahih hangin baltatlo ding hi. Tua ciangin siampipa in mei tunga om sing tung, biakna tau tungah hal ding hi. Tua pen Topa-a' dingin a gim namtui, mei tawh kihal biakna, meihal biakna ahi hi.


url: =Japan Gal Sung Dawi Havang Kal Pan – 2 :: ZOMI DAILY\nposted on 18 December 2015 at 2:18 pm Lomkholna: Article, Theihhuai, ZelZaLang\nJapan gal hong nai mahmah ahih manin, sang kihong nawn lo hi kei leh, Sia Thang Khaw Hau in ko khua Zolai tan 4 a ong sungpan Kumpi huhna scholarship ngah ding a hong bawlsa ahihi. Tua zawh teh sang kihon ding cih thadah in Kumpite leh Japante Tedim gam Thangkai lam khawng ah kikapkap ta uh hi. Tua Japan gal hong tun zong kei supna lianpi khat ahihi.\nKum 1943-44 ciangin Japan galkap mangpipa Mazamoto uk No 38 Division te hong hat mahmah ahih manin, Mikang galkap mangpipa uk No 17 Division te Tedim pan galkap 16,000, mawtaw 2500, La 300 tawh March kha 14, 1944 ni zan in, va tai ngeiingaii mawk uh a, Japan kumpi in hong ukta uhhi.\nTua hun ciangin Japan galkap zong tam nawn pha lo hi de hiam a hih kei leh Zomi pawl khat in min zonna tawh a bawl uh hi ding hiam, CDA ( Chin Defence Army ) dingin galkap hong dong uh a, tua sungah a ut a ut lo ci tuan lo in pasal kum 16 tungsiah zi nei nai lo peuhmah CDA dingin hong khawm uhhi. Tua lai in kei bang ka kum cing nai hetlo napi’n, a deih zah uh a ngah zawh lo uhteh hausate khawng phulphul hi ding hi ven, ka hausa upate un’ thum vei vilvel CDA dingin hong puak a, ka tum zo tuan kei hi.\nA li veina ngawngaw ciangin Japan vuandokpa Etaw leh Mr Tual Kam ten “ Nang pen CDA dingin na kilawm nai kei hi. A hi zongin na khua upa hausate in hong puakpuak mawk ahih teh, ko kiangah palik (civil police) khasum sang in om in la, ko tawh kithuah ni hong ci a, kei zong a mau cih zong hi mah tah a, ka nu ka pate ka ngaih hangin a hun pai dan in hong hi sak thei tuan lo ahih teh ci-in ka khawl a, Mikang kumpite phualpi lui Lawibual nuai ah ka om uhhi.\nTua lai mun ka tun ciangin mi thak mahmah kisuak a, kimaingal nai lo hi ding hi ven, eimi kua teng om tam cih zong ka thei kha kei a, Japan te vive mah ka sa mai hi. Nitak khat ko kiang a om CDA te in nisim kigual ( roll call ) hong bawl a, a man kuan uh teh nisuahna lam nga tek in kun uh a tua zawhteh,\n(a) Japan galkap CDAte sa kamkei bang hang leh kilawm e.\n(b) Sa kamkei bang hang leh kilawm gualtung va bang tuang leh kilawm e.\nci-in la hong sak zaizai teh, ei mi zong tampi om hi tah cih ka phawk pan ta zen hi. Tua a la sak uh pen kei zakna pan ging mahmah hi napi’n, Japan galkap mangpa Major General Zanagida in ging ngawh sa nai lo hi ding hiam, a pam lam pan sahang hawk in hong hawk buabua a, nitak khuazin dong dangtak liang in a sa sak hi. …azom omlai… Agelh: Major Zel Za Lang (Retired)\nPrevious: I Kumpi Ding – Naungek! ~ Hau Za Cin\nNext: Nainganzi (politic) ih cih in banghiam? leh Kawlgam nainganzi (politic)\nLungsim paipi nam 4 ~ Thawn Tuang\nAmbulance leinading sum ngahna


url: = Tinaung Takluem 1 Corinth 9\nSawltak Te Nasep le Tel\n1 Keima sia sawltak khat hi ngawl khi ziam? a suakta khat hi ngawl khi ziam? i Topa Jesus Christ mu zo hi ngawl khi ziam? note sia Topa sung ah ka nasep hi ngawl nu ziam?\n2 Ngual dang te tung ah sawltak khat ka hi ngawl hang, note tung ah uplak tu om ngawl in sawltak khat ka hihi: banghangziam cile note sia Topa sung ah sawltak ka hina ceptena na hi uh hi.\n3 Keima thu a sittel te tung ah hibang in ka zo hi,\n4 Kote in ne tu le dawn tu in thuneina nei ngawl khu ziam?\n5 Peter, Topa suapui te le sawltak dang te bangma in suapui nu, zi te ken thei na thu nei ngawl khu ziam?\n6 Ahi bale, keima le Barnabas bek in naseam ngawl in om thei natu thuneina nei ngawl khu ziam?\n7 Akua in ama sum zang in ngalsim ngei ziam? sapit cing a, a nga ne ngawl akua om ziam? a hibale tuucing a, tuu noai ne ngawl akua om ziam?\n8 Hi thu te sia mihing bang in ka pau ahi ziam? a hibale thukham zong in hibangma in hong hil hi ngawl ziam?\n9 Banghangziam cile Moses thukham sung ah, tang a cil khuital sia a kam tuamsak heak vun, ci in ki at hi. Pathian in khuital te a thinbot a hi ziam?\n10 Ahi bale eite theampo atu in a son ziam? Eite atu hi, ci uplak tu om ngawl hi, lo tho pa in lametna taw tho tu a; lametna taw tangcil pa in zong a lametna bang in nga tu hi, ci in ki at hi.\n11 Kote in note tung ah thaa lam thu te ka cing uh a, note i cilesa thu te ka at uh le tua thu sia bang thupitna nei tu ziam?\n12 Ngual dang te in note tung pan nga tu in note tung ah thuneina a nei le, kote in nei zawkan tu hi ngawl khu ziam? Ahizong hi thuneina ka zang ngei bua uh hi; Christ i lungdamna thupha ka khak ngawl natu in, na theampo ka thuak uh hi.\n13 A thiangtho nate atu in naseam khat sia biakinn sung nate taw kivak hi, ci he ngawl nu ziam? taciang biaktau a naseam te zong biaktau tung a nate a sang te hi ngawl ziam?\n14 Tasia bangma in lungdamna thupha a hil te zong lungdamna thupha taw ki vak tu in Pathian in ciangtan zo hi.\n15 Ahihang hi thuneina te khat zong ka zang ngei bua uh hi: ka tung ah na vawt tu uh ka deina hang in kong at zong hi ngawl hi: banghangziam cile mi khatpo in ka ki suantakna hong thusimsak ngawl tu sang in thi leng pha ka sa zaw hi.\n16 Banghangziam cile lungdamna thuhil ka hihang, ki suantak natu bangma ka nei bua hi: banghangziam cile hil ngawl in ka om thei bua hi; lungdamna thupha ka hil bua ahile, hamsiatna ka tung ah hong om hi!\n17 Bahangziam cile keima uk thu in ka seam le, thaman ka nei hi: ahihang keima deina taw a ki langpan ahile lungdamna thupha keamcing pa hi na sia keima hong ap hi.\n18 Tabang ahile ka thaman sia bang ziam? Lungdamna thupha ka hil ciang in Christ lungdamna thupha sia man ngen ngawl in ka hil tu a, tabang in lungdamna thupha sung ah ka thuneina a valkai in ka zang batu hi.\n19 Banghangziam cile keima sia mi theampo tung pan in a suakta mi hi napi, mihing a tam mama ka nga thei natu in, keima le keima sia mi theampo te i sal in ka ki vawt hi.\n20 Taciang Judah mite ka nga thei natu in Judah mite kung ah Judah mi bang in ka om hi, taciang thukham i nuai ah a om te ka nga thei natu in, thukham nuai ah omte bang in ka om hi;\n21 Thukham nei ngawl te ka nga thei natu in, thukham nei ngawl bang in ka om hi, Pathian kung ah thukham nei ngawl hi ngawl in, Christ thukham nuai ah ka om hi.\n22 Thaneam te ka nga thei natu in, thaneam bang in ka om hi: bangbangpo ahizong mi pawlkha te ka ngup thei natu in mi theampo kung ah na theampo ka suak hi.\n23 Note taw a neikhawm te ka hi thei natu in, lungdamna thupha atu in hibang te ka vawt hi.\nA Vul Thei Ngawl Thaman Lukhu\n24 Tai kidemna mun ah mi theampo tai napi, khat bek in tel nga hi, ci he ngawl nu ziam? Tua ahikom tel na nga thei natu uh in tai vun.\n25 Kidem na mun ah a kihel mi khatsim in na theampo ah ki deak hi. Tu in amate in a vul thei tel lukhu nga tu in seam uh hi; ahihang eite sia a vul thei ngawl tel lukhu nga tu in i seam hi.\n26 Tua ahikom bangma he thiang ngawl bang in ka tai bua hi; taciang hui a thong pa bang in ka do bua hi:\n27 Ahihang bangbangpo ahizong ngualdang te tung ah thu ka hil zawkciang in, keima a lel ka hi kik bungle ngawl natu in, ka pumpi keamcing in ka uk hi.


url: =Ih hihna khempeuh ah a thumang hih sawmni :: ZOMI DAILY\nIh hihna khempeuh ah a thumang hih sawmni\nposted on 22 April 2015 at 11:56 am Lomkholna: Article, Suanno\nInnkuan sungah ziten pasalte thumang ding ahi hi. Tua mah bangin taten zong nulepa thumang hileng, u ih hih leh ihnauten zong ih thu hong mang pah uh a, nau zaw ih hih leh zong ih sanggam ten hong simmawh ngamlo uh hi. Ih nulepa vangin ih unau lak ah zong nulepa thumangte mahin nuamsa zaw hamtang hi. Nulepa dinmun dingin kingaih sun leng ih thu hong mang tapa,tanu pen it lo in ih om thei diam? Ih thu hong manglo tapa,tanu sangbel itzaw limlim dingin kei ngaih sutna hi. Nulepa thu manglo a nulepa khawng ih samsiat leh khuamial sunga meivak kisumit ih bat ding lam Paunak 20:20 na tungtawn in kimu thei hi.\nSang naupang khat in zong a siate zahtak keileh siate lungkimlo in hong sat thei hi. Sia dingin kituat leng hong zahtak lo khat ih it zo diam? Lai hong hilh siate a zahtak theilo sang naupang khat pen gual tungtuang cih om khawllo hi. Tukhawng a pilna sang ih cih atam zaw lai hong hilh siate a zahtak thei sang naupang mah na hiham tang hi. Siate tungah thupha bawlin a zahtak,thumangin a omte a siate uh lungkim sak ahihmanin thupha bawl ahih manin Pasian zong a thumangnate hangin pilna na pia a, pilna asin theihna dingin cidamna zong pia in khuak hoihta kei leh ama ngah khawp ding gualzawhna na pia veve hi. Siate a zahtaklo sang naupang khat a pil mahmah hangin, cidam lohna maw thunawng kai khat khawng hangin a tun ding zah tung zolo thei hi.\nNa sem khat ih hih leh ih pu (boss) te thumang zolehang a zahtaklote sang hong it zaw veve uh hi. 1Peter 2:18 na-ah “nasemte aw, na tote uh thu na mang un. A thudik a migi na tote bek uh a zahtak hilo in a gilo na tote uh thu zong na mang un” cih ih sim ciangin kimu thei hi. Sente leh kawlte atam zaw in a pu (boss) te uh zahtak dan pen siammah2 deuh se hi. Ei mi pen a kei a kipan kiheh luplup pah2 in kilungtom thei mahmah hi. Khat pan ih zahtak siamloh hangbel cihtak lambel ih pu(boss) ten hong thei mahmah bilbel uh hi. Ih senpy theih taktakna ding pen thumang ding mah hizel hi.\nPawlpi sungah ih makai pawlpi siate/upate thumanglo khat pen pawlpi ading thu adong tang mahmah pawlpi mi hi’n, ih siate/upa ten hong it zahin hong it zolo thei hi. Pasian in makai ding a, a sehte ahihmanun amau tungah ih bawl bangbang Pasianin hong bawl ding hi cih phawk ding kisam hi. Pasian nasem siate’n/upate’n zong amau thu bek thusa, asawlpa thumangloin amawk om uh leh amau leh Pasian kikal hi lel ding a, zahtak bangta kei leh a thu-uh mang ngiat leng Pasian maipha ngah in ih cidam in nuntak nuam ih sa ding hi.\nTua mah bangin kipawlna,kimakaihna tuamtuamte ah zong hong\nmakaite thumangleng kipawlna hong nuam mahmah ding a, ih lunggulh mahmah kipum khatna muham tang ding hihang cih ka lamen ngam hi. Makai ten zong ih nungzuite zahtak ding zong kisam veve hi. Nung zuite adingin bel zahtak huai-in, zahtak huaita keileh a thu-uh mang ding Lai Siangtho honggen ahih manin a thu-uh mang ding ahi hi. Thumangin ih omnak leh Pasian in thaman hong pia ding hi cih ka lamen hi. Ka kisin leh ka lunggulh mahmah thu kong gelh hi cih hong theih pih un maw Zomi ulenaute.\nZomi ka hihi.\nPrevious: Lungduai kisinni\nNext: Khangno’ Hun ~ David Tuang\nMalaysia gamsungah abeisa kalsung in Terrorist migilo 20 kimankhia\nZomi Idol Malaysia 2014 aki helding teng\nChina in tukum sungin Space Mission 30 vei neihsawm ~ TK Lian\nKum 41 aphakhin Malaysian papi khatin kum 11 aphapan numeino khat teenpih